CELEX: 32020D1803
Language: el
Date: 2020-11-27 00:00:00
Title: Απόφαση (ΕΕ) 2020/1803 της Επιτροπής της 27ης Νοεμβρίου 2020 σχετικά με τον καθορισμό κριτηρίων απονομής του οικολογικού σήματος της ΕΕ για εκτυπωμένο χαρτί, χαρτικά και χάρτινες σακούλες αγορών [κοινοποιηθείσα υπό τον αριθμό C(2020) 8155] (Κείμενο που παρουσιάζει ενδιαφέρον για τον ΕΟΧ)

1.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 402/53
               
            
         ΑΠΟΦΑΣΗ (ΕΕ) 2020/1803 ΤΗΣ ΕΠΙΤΡΟΠΗΣ
         της 27ης Νοεμβρίου 2020
         σχετικά με τον καθορισμό κριτηρίων απονομής του οικολογικού σήματος της ΕΕ για εκτυπωμένο χαρτί, χαρτικά και χάρτινες σακούλες αγορών
         
            
               [κοινοποιηθείσα υπό τον αριθμό C(2020) 8155]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚH ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 8 παράγραφος 2,
         Αφού ζήτησε τη γνώμη του Συμβουλίου Οικολογικής Σήμανσης της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Βάσει του κανονισμού (ΕΚ) αριθ. 66/2010, το οικολογικό σήμα της ΕΕ επιτρέπεται να απονέμεται στα προϊόντα με μειωμένες περιβαλλοντικές επιπτώσεις σε όλη τη διάρκεια του κύκλου ζωής τους.
                  
               
                     (2)
                  
                  
                     Ο κανονισμός (ΕΚ) αριθ. 66/2010 προβλέπει τον καθορισμό ειδικών κριτηρίων για το οικολογικό σήμα της ΕΕ ανά κατηγορία προϊόντων.
                  
               
                     (3)
                  
                  
                     Με την απόφαση 2012/481/ΕΕ της Επιτροπής (2) καθορίστηκαν τα κριτήρια και οι συναφείς απαιτήσεις εκτίμησης και εξακρίβωσης για την κατηγορία προϊόντων «εκτυπωμένο χαρτί». Η περίοδος ισχύος αυτών των κριτηρίων και απαιτήσεων παρατάθηκε έως τις 31 Δεκεμβρίου 2020 με την απόφαση (ΕΕ) 2018/1590 της Επιτροπής (3).
                  
               
                     (4)
                  
                  
                     Με την απόφαση 2014/256/ΕΕ της Επιτροπής (4) καθορίστηκαν τα κριτήρια και οι συναφείς απαιτήσεις εκτίμησης και εξακρίβωσης για την κατηγορία προϊόντων «μεταποιημένα προϊόντα χαρτιού». Η περίοδος ισχύος αυτών των κριτηρίων και απαιτήσεων παρατάθηκε έως τις 31 Δεκεμβρίου 2020 με την απόφαση (ΕΕ) 2017/1525 της Επιτροπής (5).
                  
               
                     (5)
                  
                  
                     Για να αποτυπωθούν καλύτερα οι βέλτιστες πρακτικές στην αγορά για αυτές τις κατηγορίες προϊόντων και για να ληφθούν υπόψη οι καινοτομίες που έχουν αναπτυχθεί κατά τη μεσολαβήσασα περίοδο, είναι σκόπιμο να θεσπιστεί νέο σύνολο κριτηρίων για το εκτυπωμένο χαρτί, τα χαρτικά και τις χάρτινες σακούλες αγορών.
                  
               
                     (6)
                  
                  
                     Η έκθεση για τον έλεγχο καταλληλότητας της νομοθεσίας για το οικολογικό σήμα της ΕΕ (6), της 30ής Ιουνίου 2017, στο πλαίσιο της οποίας επανεξετάστηκε η εφαρμογή του κανονισμού (ΕΚ) αριθ. 66/2010, κατέληξε στο συμπέρασμα ότι είναι αναγκαία η ανάπτυξη μιας πιο στρατηγικής προσέγγισης για το οικολογικό σήμα της ΕΕ, συμπεριλαμβανομένης της ομαδοποίησης στενά συνδεδεμένων κατηγοριών προϊόντων, όπου ενδείκνυται.
                  
               
                     (7)
                  
                  
                     Με βάση τα εν λόγω συμπεράσματα και αφού ζητήθηκε η γνώμη του Συμβουλίου Οικολογικής Σήμανσης της Ευρωπαϊκής Ένωσης, είναι σκόπιμη η αναθεώρηση των κριτηρίων για τις κατηγορίες προϊόντων «εκτυπωμένο χαρτί» και «μεταποιημένα προϊόντα χαρτιού», λαμβανομένης υπόψη της μέχρι τώρα επιτυχίας, του ενδιαφέροντος των ενδιαφερόμενων μερών για το προϊόν και των πιθανών μελλοντικών ευκαιριών για αυξημένη υιοθέτηση και ζήτηση βιώσιμων προϊόντων από την αγορά.
                  
               
                     (8)
                  
                  
                     Καθώς οι δύο κατηγορίες προϊόντων «εκτυπωμένο χαρτί» και «μεταποιημένα προϊόντα χαρτιού» συνδέονται στενά μεταξύ τους και τα κριτήριά τους θα είναι παρόμοια, κρίνεται σκόπιμη η έκδοση ενιαίας απόφασης με ένα παράρτημα και για τις δύο κατηγορίες προϊόντων.
                  
               
                     (9)
                  
                  
                     Το όνομα της κατηγορίας προϊόντων θα πρέπει να αλλάξει σε «εκτυπωμένο χαρτί, χαρτικά και χάρτινες σακούλες αγορών» ώστε να αντικατοπτρίζεται καλύτερα η λειτουργία των προϊόντων και να διευκρινίζονται τα προϊόντα που περιλαμβάνονται στο πεδίο εφαρμογής. Με τον τρόπο αυτό αναμένεται επίσης να αυξηθεί η προβολή των συστημάτων για τους συμμετέχοντες στην αγορά και να μειωθεί η διοικητική επιβάρυνση για τις εθνικές αρχές.
                  
               
                     (10)
                  
                  
                     Επιπλέον, θα πρέπει, σε συμφωνία με την επανεξέταση, να πραγματοποιηθούν ορισμένες τροποποιήσεις στον ορισμό της κατηγορίας προϊόντων «εκτυπωμένο χαρτί, χαρτικά και χάρτινες σακούλες αγορών», κυρίως προκειμένου να καταστεί σαφέστερη η διαφορά μεταξύ των διαφόρων τύπων προϊόντων.
                  
               
                     (11)
                  
                  
                     Το νέο σχέδιο δράσης για την κυκλική οικονομία για μια πιο καθαρή και πιο ανταγωνιστική Ευρώπη (7) που εγκρίθηκε στις 11 Μαρτίου 2020 ορίζει ότι οι απαιτήσεις ανθεκτικότητας, ανακυκλωσιμότητας και ανακυκλωμένου περιεχομένου θα συμπεριλαμβάνονται πιο συστηματικά στα κριτήρια απονομής του οικολογικού σήματος της ΕΕ.
                  
               
                     (12)
                  
                  
                     Τα αναθεωρημένα κριτήρια απονομής του οικολογικού σήματος της ΕΕ για εκτυπωμένο χαρτί, χαρτικά και χάρτινες σακούλες αγορών θα πρέπει να αποβλέπουν, ιδίως, στη χρήση προϊόντων με βάση το χαρτί που κατασκευάζονται με πιο βιώσιμο τρόπο και προέρχονται από δάση που υπόκεινται σε βιώσιμη διαχείριση ή από ανακυκλωμένα υλικά. Τα νέα κριτήρια θα πρέπει να βασίζονται σε μια προσέγγιση βάσει ανάλυσης του κύκλου ζωής και να αποβλέπουν στην προώθηση ενεργειακά αποδοτικών διεργασιών κατασκευής και στη μείωση των εκπομπών πτητικών οργανικών ενώσεων (ΠΟΕ) που συμβάλλουν στη φωτοχημική οξείδωση, την τοξικότητα για τον άνθρωπο, την εξάντληση των αβιοτικών πόρων, τον ευτροφισμό, την οξίνιση και την κλιματική αλλαγή. Τα αναθεωρημένα κριτήρια θα πρέπει να περιορίζουν τη χρήση επικίνδυνων ουσιών, να εξετάζουν τις εκπομπές από τη διεργασία εκτύπωσης, να μειώνουν την ποσότητα των απορριμμάτων χαρτιού που προκύπτουν από μια διεργασία και να βελτιώνουν την ανακυκλωσιμότητα των προϊόντων, με σκοπό να διευκολυνθεί η μετάβαση σε μια πιο κυκλική οικονομία.
                  
               
                     (13)
                  
                  
                     Τα νέα κριτήρια και οι συναφείς απαιτήσεις εκτίμησης και εξακρίβωσης για κάθε κατηγορία προϊόντων θα πρέπει να παραμείνουν σε ισχύ έως τις 31 Δεκεμβρίου 2028, λαμβανομένου υπόψη του κύκλου καινοτομίας των δύο αυτών κατηγοριών προϊόντων.
                  
               
                     (14)
                  
                  
                     Για λόγους ασφάλειας δικαίου θα πρέπει να καταργηθούν οι αποφάσεις 2012/481/ΕΕ και 2014/256/ΕΕ.
                  
               
                     (15)
                  
                  
                     Θα πρέπει να προβλεφθεί μεταβατική περίοδος για τους παραγωγούς στα προϊόντα των οποίων έχει απονεμηθεί το οικολογικό σήμα της ΕΕ για εκτυπωμένα προϊόντα χαρτιού ή για μεταποιημένα προϊόντα χαρτιού με βάση τα κριτήρια που περιλαμβάνονται στην απόφαση 2012/481/ΕΕ ή στην απόφαση 2014/256/ΕΕ, αντίστοιχα, ώστε να έχουν στη διάθεσή τους επαρκή χρόνο για να προσαρμόσουν τα προϊόντα τους στα νέα κριτήρια και απαιτήσεις. Για περιορισμένο χρονικό διάστημα μετά την έκδοση της παρούσας απόφασης, θα πρέπει επίσης να παρέχεται η δυνατότητα στους παραγωγούς να υποβάλλουν αιτήσεις βάσει είτε των κριτηρίων που καθορίζονται με τις εν λόγω αποφάσεις είτε των νέων κριτηρίων που καθορίζονται με την παρούσα απόφαση. Οι άδειες χρήσης του οικολογικού σήματος της ΕΕ που χορηγούνται σύμφωνα με τα κριτήρια που καθορίζονται σε μία από τις παλαιές αποφάσεις θα πρέπει να επιτρέπεται να χρησιμοποιούνται επί 18 μήνες από την ημερομηνία έκδοσης της παρούσας απόφασης.
                  
               
                     (16)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 16 του κανονισμού (ΕΚ) αριθ. 66/2010,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η κατηγορία προϊόντων «εκτυπωμένο χαρτί, χαρτικά και χάρτινες σακούλες αγορών» περιλαμβάνει τα ακόλουθα προϊόντα:
               
                           α)
                        
                        
                           προϊόντα εκτυπωμένου χαρτιού που αποτελούνται σε ποσοστό τουλάχιστον 90 % κατά βάρος από χαρτί, χαρτόνι ή χάρτινα υποστρώματα, με εξαίρεση τα βιβλία, τους καταλόγους, τα βιβλιάρια ή τα έντυπα προς συμπλήρωση, τα οποία αποτελούνται σε ποσοστό τουλάχιστον 80 % κατά βάρος από χαρτί, χαρτόνι ή χάρτινα υποστρώματα. Τα ένθετα, τα εξώφυλλα και κάθε τμήμα του τελικού προϊόντος που αποτελείται από εκτυπωμένο χαρτί θεωρείται μέρος του προϊόντος, με εξαίρεση τα ένθετα που δεν είναι στερεωμένα (όπως φέιγ-βολάν ή αποσπώμενες αυτοκόλλητες ετικέτες), αλλά πωλούνται ή προσφέρονται μαζί με προϊόντα εκτυπωμένου χαρτιού. Εάν το οικολογικό σήμα της ΕΕ πρόκειται να τοποθετηθεί σε ένθετα που δεν είναι στερεωμένα, αυτά πληρούν τις απαιτήσεις του παραρτήματος της παρούσας απόφασης. Τα σταθερά ένθετα των προϊόντων εκτυπωμένου χαρτιού (που δεν προορίζονται να αφαιρεθούν) πληρούν τις απαιτήσεις του παραρτήματος της παρούσας απόφασης·
                        
                     
                           β)
                        
                        
                           φάκελοι που αποτελούνται σε ποσοστό τουλάχιστον 90 % κατά βάρος από χαρτί, χαρτόνι ή χάρτινα υποστρώματα·
                        
                     
                           γ)
                        
                        
                           χάρτινες σακούλες αγορών, συμπεριλαμβανομένου του χαρτιού περιτυλίγματος, που αποτελούνται σε ποσοστό 100 % κατά βάρος από χαρτί, χαρτόνι ή χάρτινα υποστρώματα·
                        
                     
                           δ)
                        
                        
                           χαρτικά, συμπεριλαμβανομένων των προϊόντων αρχειοθέτησης, που αποτελούνται σε ποσοστό τουλάχιστον 70 % κατά βάρος από χαρτί, χαρτόνι ή χάρτινα υποστρώματα, με εξαίρεση τους κρεμαστούς φακέλους αρχείου και τους φακέλους με μεταλλικά ελάσματα για τα οποία δεν εφαρμόζεται το όριο.
                        
                     
            
               2.   Για τα προϊόντα που αναφέρονται στην παράγραφο 1 στοιχείο α) και αποτελούνται σε ποσοστό τουλάχιστον 80 % κατά βάρος από χαρτί ή χαρτόνι ή χάρτινα υποστρώματα και για τα προϊόντα που αναφέρονται στην παράγραφο 1 στοιχείο δ), το βάρος των πλαστικών συστατικών δεν μπορεί να υπερβαίνει το 10 %, με εξαίρεση τα ντοσιέ/κλασέρ με κρίκους, τα τετράδια, τα σημειωματάρια, τα προσωπικά ημερολόγια και τα ντοσιέ/κλασέρ με μηχανισμό μοχλού στα οποία το βάρος των πλαστικών δεν μπορεί να υπερβαίνει το 13 %.
            
            
               3.   Το βάρος των μεταλλικών συστατικών δεν μπορεί να υπερβαίνει τα 30 g ανά προϊόν, με εξαίρεση τους κρεμαστούς φακέλους αρχείου, τους φακέλους με μεταλλικά ελάσματα, τα ντοσιέ/κλασέρ με κρίκους και τα ντοσιέ/κλασέρ με μηχανισμό μοχλού με δυνατότητα αρχειοθέτησης μέχρι 225 φύλλων, στα οποία το βάρος μπορεί να φτάνει τα 75 g, και με εξαίρεση τα ντοσιέ/κλασέρ με μηχανισμό μοχλού με δυνατότητα αρχειοθέτησης πάνω από 225 φύλλων, στα οποία το βάρος μπορεί να φθάνει τα 170 g.
            
            
               4.   Η κατηγορία προϊόντων «εκτυπωμένο χαρτί, χαρτικά και χάρτινες σακούλες αγορών» περιλαμβάνει τα ακόλουθα προϊόντα ή υλικά:
               
                           α)
                        
                        
                           συσκευασία και στοιχεία επικολλημένα στη συσκευασία όπως ετικέτες (με εξαίρεση τις χάρτινες σακούλες αγορών και το χαρτί περιτυλίγματος)·
                        
                     
                           β)
                        
                        
                           κυματοειδές χαρτόνι·
                        
                     
                           γ)
                        
                        
                           υλικά και αντικείμενα που προορίζονται να έλθουν σε επαφή με τρόφιμα, τα οποία αποτελούν το αντικείμενο του άρθρου 1 του κανονισμού (ΕΚ) αριθ. 1935/2004 του Ευρωπαϊκού Κοινοβουλίου και του Συμβουλίου (8)·
                        
                     
                           δ)
                        
                        
                           προϊόντα που εμπίπτουν στην κατηγορία προϊόντων «χαρτί υγείας–καθαριότητας και προϊόντα χαρτιού υγείας–καθαριότητας» όπως ορίζεται στο άρθρο 2 της απόφασης (ΕΕ) 2019/70 της Επιτροπής (9),
                        
                     
                           ε)
                        
                        
                           προϊόντα αρωματισμένου εκτυπωμένου χαρτιού, αρωματισμένα χαρτικά και αρωματισμένες χάρτινες σακούλες αγορών·
                        
                     
                           στ)
                        
                        
                           πολυβινυλοχλωρίδιο (PVC).
                        
                     
         
         
            Άρθρο 2
            Για τους σκοπούς της παρούσας απόφασης, ισχύουν οι ακόλουθοι ορισμοί:
            
                        1)
                     
                     
                        «ντοσιέ/κλασέρ»: χάρτινα προϊόντα για φύλαξη εγγράφων ή περιοδικών, τα οποία αποτελούνται από εξώφυλλο, συνήθως από χαρτόνι, με κρίκους για τη συγκράτηση ασύνδετων φύλλων χαρτιού, συμπεριλαμβανομένων των ντοσιέ/κλασέρ με κρίκους και των ντοσιέ/κλασέρ με μηχανισμό μοχλού·
                     
                  
                        2)
                     
                     
                        «βιβλία»: προϊόντα εκτυπωμένου χαρτιού, δεμένα με νήμα ή με κόλλα, τα οποία φέρουν σκληρό ή μαλακό εξώφυλλο, στα οποία δεν περιλαμβάνονται οι ετήσιες εκθέσεις, τα επιστημονικά περιοδικά, τα φυλλάδια, τα περιοδικά ποικίλης ύλης και οι κατάλογοι που δημοσιεύονται σε τακτά διαστήματα·
                     
                  
                        3)
                     
                     
                        «προϊόντα αρχειοθέτησης»: προϊόντα που χρησιμοποιούνται για την οργάνωση, τη φύλαξη και την προστασία χάρτινων εγγράφων, συμπεριλαμβανομένων των κρεμαστών φακέλων αρχείου και των ντοσιέ/κλασέρ με μηχανισμό μοχλού·
                     
                  
                        4)
                     
                     
                        «φάκελος αρχείου»: πτυσσόμενη θήκη ή κάλυμμα για τη φύλαξη ασύνδετων φύλλων χαρτιού, που περιλαμβάνουν σελιδοδείκτες και διαχωριστικά, χαρτοφύλακες, φάκελοι αρχείου χωρίς αυτιά, κρεμαστοί φάκελοι αρχείου, χαρτόκουτα και φάκελοι αρχείου με αυτιά·
                     
                  
                        5)
                     
                     
                        «ένθετο»: πρόσθετο φύλλο ή τμήμα το οποίο έχει εκτυπωθεί χωριστά από το προϊόν εκτυπωμένου χαρτιού και είτε είναι τοποθετημένο ανάμεσα στις σελίδες του προϊόντος εκτυπωμένου χαρτιού, οπότε μπορεί να αφαιρεθεί (κινητό ένθετο), είτε είναι δεμένο με τις σελίδες του προϊόντος εκτυπωμένου χαρτιού, αποτελώντας αναπόσπαστο μέρος του (σταθερό ένθετο)· στα ένθετα περιλαμβάνονται οι πολυσέλιδες διαφημίσεις, τα βιβλιάρια, τα φυλλάδια, τα απαντητικά δελτάρια ή άλλο υλικό εμπορικής προώθησης·
                     
                  
                        6)
                     
                     
                        «συσκευασία»: όλα τα προϊόντα που κατασκευάζονται από κάθε είδους υλικό και προορίζονται να χρησιμοποιηθούν για τη συγκράτηση, την προστασία, τον χειρισμό, την παράδοση και την παρουσίαση εμπορευμάτων, από πρώτες ύλες μέχρι μεταποιημένα προϊόντα και σε όλα τα στάδια, από τον παραγωγό μέχρι τον χρήστη ή καταναλωτή·
                     
                  
                        7)
                     
                     
                        «χάρτινες σακούλες αγορών»: προϊόντα που έχουν ως βάση το χαρτί και χρησιμοποιούνται για τον χειρισμό/τη μεταφορά εμπορευμάτων·
                     
                  
                        8)
                     
                     
                        «εκτυπωμένο χαρτί»: προϊόν που φέρει εκτυπωμένη εικόνα και προκύπτει από την επεξεργασία τυπογραφικού υλικού εκτυπωμένου σε χαρτί, περιλαμβανομένου του φινιρίσματος·
                     
                  
                        9)
                     
                     
                        «χαρτικά»: υλικά γραφής και αρχειοθέτησης από χαρτί, συμπεριλαμβανομένων των φακέλων και των υλικών γραφείου·
                     
                  
                        10)
                     
                     
                        «χαρτί περιτυλίγματος»: φύλλο ή ρολό χαρτιού που χρησιμοποιείται για την περιτύλιξη αντικειμένων, όπως δώρα και δέματα.
                     
                  
         
            Άρθρο 3
            Προκειμένου να απονεμηθεί το οικολογικό σήμα της ΕΕ σε προϊόν δυνάμει του κανονισμού (ΕΚ) αριθ. 66/2010, για την κατηγορία προϊόντων «εκτυπωμένο χαρτί, χαρτικά και χάρτινες σακούλες αγορών», το προϊόν υπάγεται στην εν λόγω κατηγορία όπως ορίζεται στο άρθρο 1 της παρούσας απόφασης, και συμμορφώνεται με τα κριτήρια και τις σχετικές απαιτήσεις εκτίμησης και εξακρίβωσης που παρατίθενται στο παράρτημα της παρούσας απόφασης.
         
         
            Άρθρο 4
            Τα κριτήρια απονομής του οικολογικού σήματος της ΕΕ για την κατηγορία προϊόντων «εκτυπωμένο χαρτί, χαρτικά και χάρτινες σακούλες αγορών» και οι σχετικές απαιτήσεις εκτίμησης και εξακρίβωσης ισχύουν έως τις 31 Δεκεμβρίου 2028.
         
         
            Άρθρο 5
            Για διοικητικούς σκοπούς, η κατηγορία προϊόντων «εκτυπωμένο χαρτί, χαρτικά και χάρτινες σακούλες αγορών» λαμβάνει τον κωδικό αριθμό «053».
         
         
            Άρθρο 6
            Οι αποφάσεις 2012/481/ΕΕ και 2014/256/ΕΕ καταργούνται.
         
         
            Άρθρο 7
            
               1.   Κατά παρέκκλιση από το άρθρο 6, οι αιτήσεις που υποβλήθηκαν πριν από την ημερομηνία έκδοσης της παρούσας απόφασης για απονομή του οικολογικού σήματος της ΕΕ σε προϊόντα υπαγόμενα στην κατηγορία προϊόντων «εκτυπωμένο χαρτί», όπως ορίζεται στην απόφαση 2012/481/ΕΕ, αξιολογούνται σύμφωνα με τους όρους που καθορίζονται στην απόφαση 2012/481/ΕΕ.
            
            
               2.   Κατά παρέκκλιση από το άρθρο 6, οι αιτήσεις που υποβλήθηκαν πριν από την ημερομηνία έκδοσης της παρούσας απόφασης για απονομή του οικολογικού σήματος της ΕΕ σε προϊόντα υπαγόμενα στην κατηγορία προϊόντων «μεταποιημένα προϊόντα χαρτιού», όπως ορίζεται στην απόφαση 2014/256/ΕΕ, αξιολογούνται σύμφωνα με τους όρους που καθορίζονται στην απόφαση 2014/256/ΕΕ.
            
            
               3.   Οι αιτήσεις απονομής του οικολογικού σήματος της ΕΕ για προϊόντα που ανήκουν στην κατηγορία προϊόντων «εκτυπωμένο χαρτί, χαρτικά και χάρτινες σακούλες αγορών», οι οποίες έχουν υποβληθεί εντός δύο μηνών από την ημερομηνία έκδοσης της παρούσας απόφασης, επιτρέπεται να βασίζονται είτε στα κριτήρια που καθορίζονται στην παρούσα απόφαση είτε στα κριτήρια που καθορίζονται στην απόφαση 2012/481/ΕΕ για την κατηγορία προϊόντων «εκτυπωμένο χαρτί» ή στην απόφαση 2014/256/ΕΕ για την κατηγορία προϊόντων «μεταποιημένα προϊόντα χαρτιού», ανάλογα με την περίπτωση. Οι αιτήσεις αυτές αξιολογούνται σύμφωνα με τα κριτήρια στα οποία βασίζονται.
            
            
               4.   Όταν η άδεια χρήσης του οικολογικού σήματος της ΕΕ απονέμεται με βάση αίτηση που έχει αξιολογηθεί σύμφωνα με τα κριτήρια της απόφασης 2012/481/ΕΕ ή της απόφασης 2014/256/ΕΕ, μπορεί να χρησιμοποιηθεί επί 18 μήνες από την ημερομηνία έκδοσης της παρούσας απόφασης.
            
         
         
            Άρθρο 8
            Η παρούσα απόφαση απευθύνεται στα κράτη μέλη.
         
         
            Βρυξέλλες, 27 Νοεμβρίου 2020.
            
               
                  Για την Επιτροπή
               
               Virginijus SINKEVICIUS
               
                  Μέλος της Επιτροπής
               
            
         
         
            (1)  ΕΕ L 27 της 30.1.2010, σ. 1.
         
            (2)  Απόφαση 2012/481/ΕΕ της Επιτροπής, της 16ης Αυγούστου 2012, σχετικά με τον καθορισμό οικολογικών κριτηρίων απονομής του οικολογικού σήματος της EE για εκτυπωμένο χαρτί (ΕΕ L 223 της 21.8.2012, σ. 55).
         
            (3)  Απόφαση (ΕΕ) 2018/1590 της Επιτροπής, της 19ης Οκτωβρίου 264, για την τροποποίηση των αποφάσεων 2012/481/ΕΕ, 2014/391/ΕΕ, 2014/763/ΕΕ και 2014/893/ΕΕ όσον αφορά την περίοδο ισχύος των οικολογικών κριτηρίων για την απονομή του οικολογικού σήματος της ΕΕ σε ορισμένα προϊόντα, καθώς και των σχετικών απαιτήσεων εκτίμησης και εξακρίβωσης (ΕΕ L 264 της 23.10.2018, σ. 24).
         
            (4)  Απόφαση 2014/256/ΕΕ της Επιτροπής, της 2ας Μαΐου 2014, σχετικά με τον καθορισμό οικολογικών κριτηρίων απονομής του οικολογικού σήματος της ΕΕ για μεταποιημένα προϊόντα χαρτιού (ΕΕ L 135 της 8.5.2014, σ. 24).
         
            (5)  Απόφαση (ΕΕ) 2017/1525 της Επιτροπής, της 4ης Σεπτεμβρίου 2017, για τροποποίηση της απόφασης 2014/256/ΕΕ με στόχο την παράταση της ισχύος των οικολογικών κριτηρίων για την απονομή του οικολογικού σήματος της ΕΕ σε μεταποιημένα προϊόντα χαρτιού (ΕΕ L 230 της 6.9.2017, σ. 28).
         
            (6)  Έκθεση της Επιτροπής προς το Ευρωπαϊκό Κοινοβούλιο και το Συμβούλιο για την επανεξέταση της εφαρμογής του κανονισμού (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) και του κανονισμού (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (COM(2017) 355).
         
            (7)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, Ένα νέο σχέδιο δράσης για την κυκλική οικονομία για μια πιο καθαρή και πιο ανταγωνιστική Ευρώπη (COM(2020)98 final).
         
            (8)  Κανονισμός (ΕΚ) αριθ. 1935/2004 του Ευρωπαϊκού Κοινοβουλίου και του Συμβουλίου, της 27ης Οκτωβρίου 2004, σχετικά με τα υλικά και αντικείμενα που προορίζονται να έρθουν σε επαφή με τρόφιμα και με την κατάργηση των οδηγιών 80/590/ΕΟΚ και 89/109/ΕΟΚ (ΕΕ L 338 της 13.11.2004, σ. 4).
         
            (9)  Απόφαση (ΕΕ) 2019/70 της Επιτροπής, της 11ης Ιανουαρίου 2019, για τον καθορισμό των κριτηρίων απονομής του οικολογικού σήματος της EE σε χαρτί γραφής και των κριτηρίων απονομής του οικολογικού σήματος της ΕΕ σε χαρτί υγείας-καθαριότητας και προϊόντα χαρτιού υγείας-καθαριότητας (ΕΕ L 15 της 17.1.2019, σ. 27).
      
      
         
            ΠΑΡΑΡΤΗΜΑ
            
               Κριτήρια απονομής του οικολογικού σήματος της ΕΕ για εκτυπωμένο χαρτί, χαρτικά και χάρτινες σακούλες αγορών
            
            ΓΕΝΙΚΟ ΠΛΑΙΣΙΟ
            
               Στόχοι των κριτηρίων
            
            Τα κριτήρια απονομής του οικολογικού σήματος της ΕΕ αποβλέπουν στην προώθηση του καλύτερου εκτυπωμένου χαρτιού, χαρτικών και χάρτινων σακουλών αγορών στην αγορά, από την άποψη των περιβαλλοντικών επιδόσεων. Τα κριτήρια επικεντρώνονται στις κύριες περιβαλλοντικές επιπτώσεις που σχετίζονται με τον κύκλο ζωής των εν λόγω προϊόντων και προωθούν πτυχές της κυκλικής οικονομίας.
            Ειδικότερα, τα κριτήρια αποβλέπουν στην προώθηση προϊόντων με υψηλή περιεκτικότητα σε αειφόρες ή ανακυκλωμένες ίνες, τα οποία είναι ανακυκλώσιμα, συνδέονται με χαμηλές εκπομπές και επιτρέπεται να περιέχουν περιορισμένη μόνο ποσότητα επικίνδυνων ουσιών.
            Για τον σκοπό αυτόν, με τα κριτήρια επιδιώκεται:
            
                        —
                     
                     
                        να απαιτείται το υπόστρωμα από χαρτί, συμπεριλαμβανομένου του χαρτονιού, να είναι πιστοποιημένο με το οικολογικό σήμα της ΕΕ,
                     
                  
                        —
                     
                     
                        να καθοριστούν αυστηρά όρια σχετικά με τη χρήση επικίνδυνων ουσιών,
                     
                  
                        —
                     
                     
                        να καθοριστούν απαιτήσεις που θα διασφαλίζουν την ανακυκλωσιμότητα των προϊόντων καθώς και ένα κατάλληλο σύστημα διαχείρισης αποβλήτων, συμπεριλαμβανομένων ορίων μέγιστης ποσότητας παραγόμενων απορριμμάτων χαρτιού,
                     
                  
                        —
                     
                     
                        να καθοριστούν απαιτήσεις σχετικά με τις εκπομπές, ιδίως σχετικά με τη μείωση των εκπομπών πτητικών οργανικών ενώσεων (ΠΟΕ), οι οποίες θα συμβάλουν στη διασφάλιση των σχετικών οφελών για την υγεία των εργαζομένων και της μείωσης της ατμοσφαιρικής ρύπανσης σε τοπικό και περιφερειακό επίπεδο,
                     
                  
                        —
                     
                     
                        να καθοριστούν απαιτήσεις σχετικά με την ενεργειακή κατανάλωση στις εγκαταστάσεις παραγωγής.
                     
                  Τα κριτήρια απονομής του οικολογικού σήματος της ΕΕ σε «προϊόντα εκτυπωμένου χαρτιού, χαρτικών και χάρτινων σακουλών αγορών» είναι τα ακόλουθα:
            
                        1.
                     
                     
                        Υπόστρωμα
                     
                  
                        2.
                     
                     
                        Ουσίες που υπόκεινται σε περιορισμούς:
                     
                  
                        2.1.
                     
                     
                        Περιορισμοί ουσιών που προκαλούν πολύ μεγάλη ανησυχία (SVHC)
                     
                  
                        2.2.
                     
                     
                        Περιορισμοί ουσιών που ταξινομούνται βάσει του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (1)
                        
                     
                  
                        2.3.
                     
                     
                        Βιοκτόνα προϊόντα και βιοκτόνες δραστικές ουσίες
                     
                  
                        2.4.
                     
                     
                        Καθαριστικοί παράγοντες
                     
                  
                        2.5.
                     
                     
                        Αιθοξυαλκυλοφαινόλες, αλογονούχοι διαλύτες και φθαλικοί εστέρες
                     
                  
                        2.6.
                     
                     
                        Περαιτέρω περιορισμοί που εφαρμόζονται σε τυπογραφικές μελάνες, μελάνες εκτυπωτών (τόνερ) και βερνίκια
                     
                  
                        2.7.
                     
                     
                        Ανάκτηση τολουολίου από βαθυτυπία
                     
                  
                        3.
                     
                     
                        Ανακυκλωσιμότητα:
                     
                  
                        3.1.
                     
                     
                        Δυνατότητα αφαίρεσης των μη χάρτινων μερών
                     
                  
                        3.2.
                     
                     
                        Δυνατότητα αναπολτοποίησης
                     
                  
                        3.3.
                     
                     
                        Δυνατότητα αφαίρεσης κόλλας
                     
                  
                        3.4.
                     
                     
                        Απομελανωσιμότητα
                     
                  
                        4.
                     
                     
                        Εκπομπές:
                     
                  
                        4.1.
                     
                     
                        Εκπομπές από βαθυτυπία στα ύδατα
                     
                  
                        4.2.
                     
                     
                        Εκπομπές από εγκαταστάσεις που καλύπτονται από την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου (2) ή ισοδύναμες εγκαταστάσεις
                     
                  
                        4.3.
                     
                     
                        Εκπομπή ΠΟΕ από διεργασίες εκτύπωσης που δεν καλύπτονται από την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου
                     
                  
                        5.
                     
                     
                        Απόβλητα:
                     
                  
                        5.1.
                     
                     
                        Σύστημα διαχείρισης αποβλήτων
                     
                  
                        5.2.
                     
                     
                        Χαρτί για ανακύκλωση από εγκαταστάσεις εκτύπωσης
                     
                  
                        5.3.
                     
                     
                        Χαρτί για ανακύκλωση από εγκαταστάσεις παραγωγής χαρτικών και χάρτινων σακουλών αγορών
                     
                  
                        6.
                     
                     
                        Χρήση ενέργειας
                     
                  
                        7.
                     
                     
                        Κατάρτιση
                     
                  
                        8.
                     
                     
                        Καταλληλότητα προς χρήση
                     
                  
                        9.
                     
                     
                        Πληροφορίες επί του προϊόντος
                     
                  
                        10.
                     
                     
                        Πληροφορίες που αναγράφονται επί του οικολογικού σήματος της ΕΕ.
                     
                  Τα οικολογικά κριτήρια καλύπτουν την κατασκευή εκτυπωμένου χαρτιού, χαρτικών και χάρτινων σακουλών αγορών, συμπεριλαμβανομένων των επιμέρους διεργασιών, από την παραγωγή χαρτιού έως τις εγκαταστάσεις και τις ειδικές γραμμές παραγωγής όπου εκτυπώνεται και/ή μεταποιείται το εκτυπωμένο χαρτί, τα χαρτικά και οι χάρτινες σακούλες.Τα οικολογικά κριτήρια δεν καλύπτουν τη μεταφορά και τη συσκευασία.
            Όλες οι εργασίες εκτύπωσης και μεταποίησης που σχετίζονται με το εκτυπωμένο χαρτί, τα χαρτικά και τις χάρτινες σακούλες αγορών πληρούν τις σχετικές απαιτήσεις. Τα μέρη του τελικού προϊόντος που εκτυπώνονται ή μεταποιούνται από υπεργολάβο πρέπει επίσης να πληρούν τις σχετικές απαιτήσεις. Η αίτηση περιλαμβάνει κατάλογο όλων των τυπογραφείων και των υπεργολάβων που εμπλέκονται στην παραγωγή του προϊόντος, με τη γεωγραφική θέση των εγκαταστάσεών τους.
            Αίτηση μπορεί να υποβληθεί για γραμμή προϊόντων συγκεκριμένου τύπου όπως, για παράδειγμα, κολλητό φυλλάδιο 2 έως 30 σελίδων. Σε αυτή την περίπτωση, το δείγμα προϊόντος που αντιπροσωπεύει τη γραμμή παραγωγής πρέπει να πληροί τα κριτήρια. Το δείγμα προϊόντος πρέπει να αναλύεται σε σχέση με το σύνολο των χρησιμοποιούμενων υλικών και χημικών ουσιών, των τύπων χαρτιού, του μέγιστου αριθμού σελίδων, του μεγαλύτερου σχήματος και όλων των πιθανών τύπων δεσίματος. Το οικολογικό σήμα της ΕΕ μπορεί να χρησιμοποιείται για όλα τα επακόλουθα προϊόντα που συμμορφώνονται με τα καθορισμένα κριτήρια για το δείγμα προϊόντος.
            Αλλαγές στους προμηθευτές, στις εγκαταστάσεις παραγωγής και στη διεργασία παραγωγής που αφορούν προϊόντα για τα οποία έχει χορηγηθεί το οικολογικό σήμα της ΕΕ κοινοποιούνται στους αρμόδιους φορείς, μαζί με σχετικές πληροφορίες που επιτρέπουν την εξακρίβωση της συνεχούς συμμόρφωσης με τα κριτήρια. Για τύπο προϊόντος που κατασκευάζεται σε τακτική βάση ή ο οποίος θα κατασκευαστεί μόνο μία φορά, η αίτηση διαλαμβάνει το συγκεκριμένο προϊόν.
            
               Εκτίμηση και εξακρίβωση:
               Οι ειδικές απαιτήσεις εκτίμησης και εξακρίβωσης περιλαμβάνονται σε κάθε κριτήριο.
            
            
               Όταν ο αιτών οφείλει να υποβάλει δηλώσεις, τεκμηρίωση, αναλύσεις, εκθέσεις δοκιμών ή άλλα αποδεικτικά στοιχεία από τα οποία να προκύπτει η συμμόρφωση προς τα κριτήρια, αυτά επιτρέπεται να προέρχονται από τον αιτούντα και/ή από τον ή τους προμηθευτές του και/ή από τον ή τους προμηθευτές των τελευταίων κ.λπ., κατά περίπτωση.
            
            
               Οι αρμόδιοι φορείς αναγνωρίζουν κατά προτίμηση τις βεβαιώσεις που εκδίδονται από φορείς οι οποίοι έχουν πιστοποιηθεί σύμφωνα με το αντίστοιχο εναρμονισμένο πρότυπο για τα εργαστήρια δοκιμών και βαθμονόμησης, καθώς και τις εξακριβώσεις από φορείς οι οποίοι έχουν πιστοποιηθεί σύμφωνα με το αντίστοιχο εναρμονισμένο πρότυπο για φορείς πιστοποίησης προϊόντων, διεργασιών και υπηρεσιών.
            
            
               Κατά περίπτωση, μπορούν να χρησιμοποιούνται διαφορετικές μέθοδοι δοκιμών από εκείνες που αναφέρονται για κάθε κριτήριο, εάν ο αρμόδιος φορέας που εξετάζει την αίτηση τις αποδέχεται ως ισοδύναμες.
            
            
               Κατά περίπτωση, οι αρμόδιοι φορείς μπορεί να απαιτούν πρόσθετη τεκμηρίωση και να διενεργούν ανεξάρτητες εξακριβώσεις ή επιτόπιες επιθεωρήσεις για να ελέγχουν τη συμμόρφωση με τα παρόντα κριτήρια.
            
            
               Αλλαγές στους προμηθευτές και στις εγκαταστάσεις παραγωγής που αφορούν προϊόντα για τα οποία έχει χορηγηθεί το οικολογικό σήμα της ΕΕ κοινοποιούνται στους αρμόδιους φορείς, μαζί με σχετικές πληροφορίες που επιτρέπουν την εξακρίβωση της συνεχούς συμμόρφωσης με τα κριτήρια.
            
            
               Απαραίτητη προϋπόθεση είναι να πληροί το εκτυπωμένο χαρτί, τα χαρτικά και οι χάρτινες σακούλες αγορών όλες τις απαιτήσεις που προβλέπονται από την εφαρμοστέα νομοθεσία της χώρας ή των χωρών στην αγορά της οποίας ή των οποίων διατίθεται το προϊόν. Ο αιτών δηλώνει ότι το προϊόν πληροί την απαίτηση αυτή.
            
            Εφαρμόζονται οι ακόλουθοι ορισμοί:
            
                        1)
                     
                     
                        η «εφαρμογή κόλλας» αναφέρεται σε μεταποιημένες κόλλες που χρησιμοποιούνται σε τελικά προϊόντα χαρτιού (οι οποίες εφαρμόζονται συνήθως ως φιλμ)·
                     
                  
                        2)
                     
                     
                        «καθαριστικοί παράγοντες»: α) υγρές χημικές ουσίες που χρησιμοποιούνται για την πλύση των τυπογραφικών στοιχείων, είτε χωριστών (εκτός πιεστηρίου) είτε ενσωματωμένων (στο πιεστήριο), και των πιεστηρίων με σκοπό την απομάκρυνση τυπογραφικών μελανών, χαρτόσκονης και παρόμοιων υλικών, β) καθαριστικά προϊόντα για μηχανές φινιρίσματος και εκτυπωτικές μηχανές, όπως τα καθαριστικά προϊόντα για την αφαίρεση των υπολειμμάτων κόλλας και βερνικιών, γ) διαλυτικά τυπογραφικών μελανών που χρησιμοποιούνται για την αφαίρεση αποξηραμένων τυπογραφικών μελανών, στα οποία δεν περιλαμβάνονται τα μέσα καθαρισμού άλλων μερών της εκτυπωτικής μηχανής ή άλλων μηχανών εκτός από τις εκτυπωτικές και τις μηχανές φινιρίσματος·
                     
                  
                        3)
                     
                     
                        «διεργασία μεταποίησης»: διεργασία με την οποία ένα υλικό μεταποιείται σε μεταποιημένο προϊόν χαρτιού, περιλαμβανομένης ενίοτε διεργασίας εκτύπωσης (εργασίες προεκτύπωσης, εκτύπωσης και μετεκτύπωσης)·
                     
                  
                        4)
                     
                     
                        «μεταποιημένα προϊόντα χαρτιού»: χαρτί, χαρτόνι ή χάρτινα υποστρώματα, με ή χωρίς εκτύπωση, που χρησιμοποιούνται γενικά για την προστασία, τον χειρισμό ή τη φύλαξη αντικειμένων ή σημειώσεων, για τα οποία η διεργασία μεταποίησης αποτελεί ουσιώδες μέρος της διεργασίας παραγωγής και τα οποία περιλαμβάνουν τρεις βασικές κατηγορίες προϊόντων: τους φακέλους, τις χάρτινες σακούλες αγορών και τα χαρτικά·
                     
                  
                        5)
                     
                     
                        «φλεξογραφία»: δραστηριότητα εκτύπωσης που χρησιμοποιεί φορέα εικόνας που αποτελείται από καουτσούκ ή ελαστικά φωτοπολυμερή, στα οποία οι εκτυπούμενες περιοχές είναι υπεγερμένες σε σχέση με τις μη εκτυπούμενες περιοχές, και υγρές μελάνες οι οποίες στεγνώνουν με εξάτμιση·
                     
                  
                        6)
                     
                     
                        «διάχυτες εκπομπές»: όλες οι εκπομπές πτητικών οργανικών ενώσεων, πλην των περιεχόμενων στα απόβλητα απαέρια, προς τον ατμοσφαιρικό αέρα, το έδαφος και τα ύδατα, καθώς και διαλυτών που περιέχονται σε προϊόντα, εκτός αν ορίζεται διαφορετικά στο μέρος 2 του παραρτήματος VII της οδηγίας 2010/75/ΕΕ·
                     
                  
                        7)
                     
                     
                        «αλογονούχος οργανικός διαλύτης»: οργανικός διαλύτης του οποίου κάθε μόριο περιέχει ένα τουλάχιστον άτομο βρωμίου, χλωρίου, φθορίου ή ιωδίου·
                     
                  
                        8)
                     
                     
                        «θερμή συνεχής εκτύπωση όφσετ»: δραστηριότητα εκτύπωσης τροφοδοτούμενη από ρολό που χρησιμοποιεί έναν φορέα εικόνας στον οποίο η εκτυπούμενη και η μη εκτυπούμενη περιοχή βρίσκονται στο ίδιο επίπεδο και όπου «τροφοδοσία από ρολό» σημαίνει ότι το προς εκτύπωση υλικό τροφοδοτείται στη μηχανή από ένα ρολό, σε αντιδιαστολή προς την τροφοδοσία με χωριστά φύλλα·
                     
                  
                        9)
                     
                     
                        «πολύστρωση»: η συγκόλληση δύο ή περισσοτέρων εύκαμπτων υλικών για την παραγωγή πολυστρωματικού υλικού·
                     
                  
                        10)
                     
                     
                        «χαρτί για ανακύκλωση»: ροές απορριμμάτων χαρτιού που δημιουργούνται κατά την παραγωγή του τελικού προϊόντος·
                     
                  
                        11)
                     
                     
                        «επιστρώσεις κόλλας ευαίσθητης στην πίεση» (PSA): κόλλες οι οποίες έχουν στην επιφάνειά τους μόρια που παραμένουν κινητά και οι οποίες, ακόμη και μετά τη στερεοποίηση, μπορούν να επιτύχουν επαρκή κόλληση όταν οι συνεκτικές επιφάνειες (επιστρώσεις) πιέζονται επάνω στην επιφάνεια προς συγκόλληση·
                     
                  
                        12)
                     
                     
                        «εκδοτική βαθυτυπία»: διεργασία βαθυτυπίας που χρησιμοποιείται για την εκτύπωση χαρτιού για περιοδικά ποικίλης ύλης, φυλλάδια, καταλόγους ή ανάλογα προϊόντα χρησιμοποιώντας μελάνες με βάση το τολουόλιο·
                     
                  
                        13)
                     
                     
                        «αναπολτοποίηση»: εκ νέου μετατροπή χαρτιού σε πολτό·
                     
                  
                        14)
                     
                     
                        «περιστροφική μεταξοτυπία»: δραστηριότητα συνεχούς εκτύπωσης κατά την οποία η μελάνη μεταφέρεται στην επιφάνεια που πρόκειται να εκτυπωθεί μέσω εξώθησης διαμέσου πορώδους φορέα εικόνας, στον οποίο η εκτυπούμενη περιοχή είναι διαπερατή και η μη εκτυπούμενη είναι στεγανή, και στην οποία χρησιμοποιούνται υγρές μελάνες οι οποίες στεγνώνουν μόνο διά της εξάτμισης·
                     
                  
                        15)
                     
                     
                        «βαθυτυπία»: εκτυπωτική δραστηριότητα που χρησιμοποιεί κυλινδρικό φορέα εικόνας στον οποίο η εκτυπούμενη περιοχή βρίσκεται χαμηλότερα από τη μη εκτυπούμενη περιοχή, με υγρές μελάνες οι οποίες στεγνώνουν διά της εξάτμισης·
                     
                  
                        16)
                     
                     
                        «TVOC»: ολικός πτητικός οργανικός άνθρακας, εκφρασμένος ως C (στον αέρα)·
                     
                  
                        17)
                     
                     
                        «συνεχής εκτύπωση»: το υλικό που πρόκειται να εκτυπωθεί τροφοδοτείται στη μηχανή από ρολό σε αντιδιαστολή προς την τροφοδοσία με χωριστά φύλλα·
                     
                  
                        18)
                     
                     
                        «βερνίκωμα»: δραστηριότητα κατά την οποία βερνίκι ή συγκολλητική επίστρωση εφαρμόζεται σε ένα εύκαμπτο υλικό συσκευασίας ώστε αυτό να σφραγιστεί αργότερα·
                     
                  
                        19)
                     
                     
                        «πτητικές οργανικές ενώσεις» (VOC): όλες οι οργανικές ενώσεις, καθώς και το κλάσμα κρεωσότου, που παρουσιάζουν τάση ατμών 0,01 kPa ή μεγαλύτερη σε θερμοκρασία 293,15 Κ ή ανάλογη πτητικότητα στις συγκεκριμένες συνθήκες χρήσης.
                     
                  
               ΚΡΙΤΗΡΙΑ ΑΠΟΝΟΜΗΣ ΤΟΥ ΟΙΚΟΛΟΓΙΚΟΥ ΣΗΜΑΤΟΣ ΤΗΣ ΕΕ
            
            
               Κριτήριο 1 — Υπόστρωμα
            
            Το χάρτινο υπόστρωμα, περιλαμβανομένου του χαρτονιού που χρησιμοποιείται σε τελικό προϊόν, φέρει το οικολογικό σήμα της ΕΕ «χαρτί γραφής», σύμφωνα με το παράρτημα I της απόφασης (ΕΕ) 2019/70 της Επιτροπής (3).
            
               Εκτίμηση και εξακρίβωση:
               Ο αιτών προσκομίζει αντίγραφο έγκυρου πιστοποιητικού του οικολογικού σήματος της ΕΕ σύμφωνα με το παράρτημα I της απόφασης (ΕΕ) 2019/70 της Επιτροπής για κάθε χάρτινο υπόστρωμα που χρησιμοποιείται σε εκτυπωμένο χαρτί, χαρτικά ή χάρτινες σακούλες αγορών που φέρει το οικολογικό σήμα της ΕΕ.
            
            
               Ο αιτών υποβάλλει την περιγραφή του ή των υποστρωμάτων που φέρουν το οικολογικό σήμα της ΕΕ, περιλαμβανομένων των εμπορικών ονομασιών και των χρησιμοποιούμενων ποσοτήτων χαρτιού. Ο κατάλογος περιλαμβάνει επίσης τα ονόματα των προμηθευτών του χρησιμοποιούμενου χαρτιού.
            
            
               Κριτήριο 2 — Ουσίες που υπόκεινται σε περιορισμούς
            
            Βάση για την απόδειξη της συμμόρφωσης με καθένα από τα επιμέρους κριτήρια του κριτηρίου 2 αποτελεί κατάλογος που υποβάλλει ο αιτών, στον οποίο περιλαμβάνονται όλα τα χρησιμοποιούμενα χημικά προϊόντα και ο οποίος συνοδεύεται από κατάλληλη τεκμηρίωση (δελτίο δεδομένων ασφαλείας και/ή δήλωση από τον προμηθευτή των χημικών προϊόντων). Πρέπει να ελέγχονται, κατ’ ελάχιστον, όλα τα χημικά προϊόντα διεργασίας που χρησιμοποιεί ο αιτών στις σχετικές διεργασίες εκτύπωσης ή μεταποίησης.
            2.1.   Περιορισμοί ουσιών που προκαλούν πολύ μεγάλη ανησυχία (SVHC)
            
            Όλα τα εισερχόμενα χημικά προϊόντα που χρησιμοποιεί ο αιτών στη διεργασία παραγωγής καθώς και τυχόν προμηθευόμενα υλικά που αποτελούν μέρος του τελικού προϊόντος καλύπτονται από δηλώσεις των προμηθευτών στις οποίες αναφέρεται ότι δεν περιέχουν, σε συγκεντρώσεις άνω του 0,10 % (κατά βάρος), ουσίες που πληρούν τα κριτήρια που αναφέρονται στο άρθρο 57 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (4)και οι οποίες έχουν προσδιοριστεί σύμφωνα με τη διαδικασία που περιγράφεται στο άρθρο 59 του εν λόγω κανονισμού και περιλαμβάνονται στον κατάλογο υποψήφιων προς αδειοδότηση ουσιών που προκαλούν πολύ μεγάλη ανησυχία. Δεν χορηγείται καμία παρέκκλιση από την απαίτηση αυτή.
            
               Εκτίμηση και εξακρίβωση:
               Ο αιτών υποβάλλει δήλωση ότι το προϊόν έχει παραχθεί με χρήση προμηθευόμενων χημικών προϊόντων ή υλικών που δεν περιέχουν ουσίες SVHC σε συγκεντρώσεις άνω του 0,10 % (κατά βάρος). Η δήλωση συνοδεύεται από δελτία δεδομένων ασφαλείας των χρησιμοποιούμενων χημικών προϊόντων διεργασίας ή κατάλληλες δηλώσεις από τους προμηθευτές των χημικών προϊόντων ή των υλικών.
            
            
               Ο κατάλογος των ουσιών που χαρακτηρίζονται SVHC και περιλαμβάνονται στον κατάλογο υποψήφιων ουσιών σύμφωνα με το άρθρο 59 του κανονισμού (ΕΚ) αριθ. 1907/2006 διατίθεται στον δικτυακό τόπο:
            
            
               
                  http://echa.europa.eu/chem_data/authorisation_process/candidate_list_table_en.asp.
               
            
            
               Γίνεται αναφορά στον κατάλογο κατά την ημέρα της υποβολής της αίτησης απονομής του οικολογικού σήματος της ΕΕ.
            
            2.2.   Περιορισμοί ουσιών που ταξινομούνται βάσει του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (5)
               ·
            
            Εκτός εάν προβλέπεται παρέκκλιση στον πίνακα 1, το προϊόν, και τυχόν επιμέρους αντικείμενα που περιέχονται σε αυτό, δεν περιέχει σε συγκεντρώσεις που υπερβαίνουν το 0,10 % (κατά βάρος) ουσίες ή μείγματα στα οποία έχει αποδοθεί οποιαδήποτε από τις ακόλουθες τάξεις και κατηγορίες επικινδυνότητας καθώς και σχετικοί κωδικοί δηλώσεων επικινδυνότητας, σύμφωνα με τον κανονισμό (ΕΚ) αριθ. 1272/2008:
            
                        —
                     
                     
                        Κίνδυνοι ομάδας 1: καρκινογόνες, μεταλλαξιογόνες και/ή τοξικές για την αναπαραγωγή (ΚΜΤ) κατηγορίας 1Α ή 1Β: H340, H350, H350i, H360, H360F, H360D, H360FD, H360Fd, H360Df.
                     
                  
                        —
                     
                     
                        Κίνδυνοι ομάδας 2: ΚΜΤ κατηγορίας 2: H341, H351, H361, H361f, H361d, H361fd, H362· τοξικότητα στο υδάτινο περιβάλλον κατηγορίας 1: H400, H410· οξεία τοξικότητα κατηγορίας 1 και 2: H300, H310, H330· τοξικότητα από αναρρόφηση κατηγορίας 1: H304· ειδική τοξικότητα στα όργανα-στόχους (STOT) κατηγορίας 1: H370, H372· ευαισθητοποιητικό του δέρματος κατηγορίας 1: H317 (6).
                     
                  
                        —
                     
                     
                        Κίνδυνοι ομάδας 3: τοξικότητα στο υδάτινο περιβάλλον κατηγορίας 2, 3 και 4: H411, H412, H413· οξεία τοξικότητα κατηγορίας 3: H301, H311, H331· ειδική τοξικότητα στα όργανα-στόχους (STOT) κατηγορίας 2: H371, H373.
                     
                  Η χρήση ουσιών ή μειγμάτων που έχουν υποστεί χημική τροποποίηση κατά τη διεργασία παραγωγής, κατά τρόπον ώστε να μην υφίσταται πλέον τυχόν σχετικός κίνδυνος για τον οποίο η ουσία ή το μείγμα έχει ταξινομηθεί βάσει του κανονισμού (ΕΚ) αριθ. 1272/2008, εξαιρείται από την ανωτέρω απαίτηση.
            
               Πίνακας 1
            
            
               Παρεκκλίσεις από τους περιορισμούς σε ουσίες που ταξινομούνται βάσει του κανονισμού (ΕΚ) αριθ. 1272/2008 και εφαρμοστέοι όροι.
            
            
                        Τύπος ουσίας/μείγματος
                     
                     
                        Εφαρμογή
                     
                     
                        Τάξη, κατηγορία επικινδυνότητας και κωδικός δήλωσης επικινδυνότητας που καλύπτονται από παρέκκλιση
                     
                     
                        Όροι παρέκκλισης
                     
                  
                        Ορυκτέλαια και αποστάγματα
                     
                     
                        Προϊόντα χαρτιού που εκτυπώνονται με θερμοξηραινόμενες μελάνες, με ψυχροξηραινόμενες μελάνες ή ψηφιακά
                     
                     
                        Κίνδυνος από αναρρόφηση, κατηγορίας 1, Η304
                     
                     
                        Ο αιτών αποδεικνύει στον αρμόδιο φορέα ότι εφαρμόζονται όλες οι σχετικές οδηγίες που περιλαμβάνονται στο δελτίο δεδομένων ασφαλείας σχετικά με τον ασφαλή χειρισμό και την αποθήκευση, καθώς και τους κατάλληλους ελέγχους έκθεσης και τα μέσα ατομικής προστασίας, και βεβαιώνει τη συμμόρφωση προς αυτές.
                     
                  
                        Νικέλιο
                     
                     
                        Μεταλλικά κατασκευαστικά στοιχεία
                     
                     
                        Ευαισθητοποίηση του δέρματος, κατηγορία 1, H317, καρκινογένεση, κατηγορία 2, H351, ειδική τοξικότητα στα όργανα-στόχους, επαναλαμβανόμενη έκθεση, κατηγορία 1, H372
                     
                     
                        Ο αιτών πρέπει να παρέχει πληροφορίες στον καταναλωτή σχετικά με τη χρήση νικελίου για ηλεκτρολυτική επιμετάλλωση, επίστρωση ή κραματοποίηση.
                     
                  
               Εκτίμηση και εξακρίβωση: Ο αιτών υποβάλλει κατάλογο όλων των σχετικών χημικών προϊόντων που χρησιμοποιούνται στη διεργασία παραγωγής, μαζί με το σχετικό δελτίο δεδομένων ασφαλείας ή τη δήλωση του προμηθευτή των χημικών καθώς και τυχόν σχετικές δηλώσεις προμηθευτών επιμέρους αντικειμένων.
            
            Χημικά προϊόντα που περιέχουν ουσίες ή μείγματα που υπόκεινται σε περιορισμούς ταξινόμησης βάσει του κανονισμού (ΕΚ) αριθ. 1272/2008 επισημαίνονται. Η κατά προσέγγιση δοσολογία του χημικού προϊόντος, καθώς και η συγκέντρωση της ουσίας ή του μείγματος που υπόκειται σε περιορισμούς στο χημικό προϊόν (όπως αναφέρεται στο δελτίο δεδομένων ασφαλείας ή στη δήλωση προμηθευτή), με θεωρούμενο συντελεστή κατακράτησης 100 %, χρησιμοποιούνται για την εκτίμηση της ποσότητας της ουσίας ή του μείγματος που απομένει στο τελικό προϊόν.
            
               Δεδομένου ότι πολλά προϊόντα ή δυνητικά προϊόντα για τα οποία χρησιμοποιούνται τα ίδια χημικά προϊόντα διεργασίας ενδέχεται να καλύπτονται από μία μόνο άδεια, αρκεί να υποβάλλεται μόνο ο υπολογισμός για τη χειρότερη περίπτωση προϊόντος που καλύπτεται από την άδεια οικολογικού σήματος της ΕΕ (π.χ. το προϊόν με την εντονότερη εκτύπωση).
            
            
               Η αιτιολόγηση οποιασδήποτε απόκλισης από τον συντελεστή κατακράτησης 100 % (π.χ. εξάτμιση διαλύτη) ή χημικής τροποποίησης επικίνδυνης ουσίας ή μείγματος που υπόκειται σε περιορισμούς πρέπει να υποβάλλεται γραπτώς στον αρμόδιο φορέα.
            
            
               Για οποιεσδήποτε ουσίες ή μείγματα που υπόκεινται σε περιορισμούς και υπερβαίνουν το 0,10 % (κατά βάρος) του τελικού εκτυπωμένου χαρτιού, χαρτικών ή χάρτινων σακουλών αγορών, ή των σχετικών επιμέρους αντικειμένων, πρέπει να ισχύει σχετική παρέκκλιση και πρέπει να παρέχεται απόδειξη συμμόρφωσης προς τυχόν σχετικούς όρους παρέκκλισης.
            
            2.3.   Βιοκτόνα προϊόντα και βιοκτόνες δραστικές ουσίες
            
            Εκτυπωμένο χαρτί, χαρτικά και χάρτινες σακούλες αγορών δεν υποβάλλονται σε επεξεργασία με βιοκτόνα προϊόντα, περιλαμβανομένων των προϊόντων τύπου 7 (συντηρητικά μεμβρανών) και τύπου 9 (συντηρητικά ινών, δέρματος, καουτσούκ και πολυμερών).
            Επιτρέπονται μόνο συντηρητικά συσκευασμένων ειδών (δηλ. βιοκτόνο προϊόν τύπου 6: συντηρητικά για αποθηκευμένα προϊόντα) που είναι παρόντα σε μελάνες εκτύπωσης, βερνίκια, λάκες και τυχόν άλλες συνθέσεις που χρησιμοποιούνται κατά τις διεργασίες παραγωγής και συντηρητικά που χρησιμοποιούνται για υγρά συστημάτων ψύξης και επεξεργασίας (δηλ. βιοκτόνο προϊόν τύπου 11), υπό τις ακόλουθες προϋποθέσεις:
            
                        —
                     
                     
                        έχουν εγκριθεί βάσει του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (7) για χρήσεις στον τύπο προϊόντων 6 ή στον τύπο προϊόντων 11, ανάλογα με την περίπτωση, ή
                     
                  
                        —
                     
                     
                        είναι υπό εξέταση, εν αναμονή απόφασης έγκρισης βάσει του κανονισμού (ΕΕ) αριθ. 528/2012 για χρήσεις στον τύπο προϊόντων 6 ή στον τύπο προϊόντων 11, ανάλογα με την περίπτωση.
                     
                  Σε περίπτωση που σε οποιαδήποτε βιοκτόνο δραστική ουσία που πληροί μία ή περισσότερες από τις ανωτέρω προϋποθέσεις έχει αποδοθεί ο κωδικός δήλωσης επικινδυνότητας H410 ή H411 (επικίνδυνη για το υδάτινο περιβάλλον, χρόνια επικινδυνότητα, κατηγορία 1 ή 2), η χρήση της επιτρέπεται μόνο εφόσον το δυναμικό βιοσυσσώρευσης [log Pow (συντελεστής κατανομής οκτανόλης–νερού)] είναι < 3,0 ή εάν ο συντελεστής βιοσυγκέντρωσης (BCF) είναι ≤ 100.
            
               Εκτίμηση και εξακρίβωση:
               Ο αιτών δηλώνει τα βιοκτόνα προϊόντα που χρησιμοποιήθηκαν στη διεργασία παραγωγής, αναφέρει τη φύση της χρήσης του βιοκτόνου προϊόντος (τύπο προϊόντων 6 ή 11) και υποβάλλει αντίγραφα των δελτίων δεδομένων ασφαλείας καθώς και τυχόν σχετικών δηλώσεων ή εκθέσεων δοκιμών του παρασκευαστή των βιοκτόνων προϊόντων.
            
            2.4.   Καθαριστικοί παράγοντες
            
            Οι καθαριστικοί παράγοντες που χρησιμοποιούνται για συνήθεις εργασίες καθαρισμού σε διεργασίες και/ή επιμέρους διεργασίες εκτύπωσης:
            
                        —
                     
                     
                        δεν περιέχουν διαλύτες με σημείο ανάφλεξης < 60 °C σε συγκεντρώσεις > 0,10 % (κατά βάρος),
                     
                  
                        —
                     
                     
                        δεν περιέχουν βενζόλιο σε συγκεντρώσεις > 0,10 % (κατά βάρος),
                     
                  
                        —
                     
                     
                        δεν περιέχουν τολουόλιο ή ξυλόλιο σε συγκεντρώσεις > 1,0 % (κατά βάρος),
                     
                  
                        —
                     
                     
                        δεν περιέχουν αρωματικούς υδρογονάνθρακες (≥C9) σε συγκεντρώσεις > 0,10 % (κατά βάρος),
                     
                  
                        —
                     
                     
                        δεν περιέχουν συστατικά που βασίζονται σε αλογονωμένους υδρογονάνθρακες, τερπένια, n-εξάνιο, εννεϋλοφαινόλες, Ν-μεθυλο-2-πυρολιδόνη ή 2-βουτοξυαιθανόλη σε συγκεντρώσεις > 0,10 % (κατά βάρος).
                     
                  Οι εν λόγω περιορισμοί δεν εφαρμόζονται σε καθαριστικούς παράγοντες που χρησιμοποιούνται σε ειδικές συνθέσεις οι οποίες χρησιμοποιούνται μόνο περιστασιακά, όπως διαλυτικά αποξηραμένων τυπογραφικών μελανών και διαλύματα ανανέωσης ελαστικών καλυμμάτων όφσετ (blankets).
            Ο περιορισμός για το τολουόλιο δεν εφαρμόζεται σε καθαριστικούς παράγοντες που χρησιμοποιούνται σε διεργασίες βαθυτυπίας.
            
               Εκτίμηση και εξακρίβωση
               : Ο αιτών δηλώνει τους διάφορους καθαριστικούς παράγοντες που χρησιμοποιούνται καθώς και το εάν χρησιμοποιούνται για συνήθεις διαδικασίες καθαρισμού ή για ειδικές διαδικασίες όπως η αφαίρεση αποξηραμένων μελανών ή η ανανέωση ελαστικών καλυμμάτων. Για κάθε χρησιμοποιούμενο καθαριστικό παράγοντα παρέχεται ένα δελτίο δεδομένων ασφαλείας. Για τους συνήθως χρησιμοποιούμενους καθαριστικούς παράγοντες, τα δελτία δεδομένων ασφαλείας συνοδεύονται από δήλωση συμμόρφωσης του προμηθευτή του καθαριστικού παράγοντα με τους σχετικούς περιορισμούς που απαριθμούνται ανωτέρω.
            
            2.5.   Αιθοξυαλκυλοφαινόλες, αλογονούχοι διαλύτες και φθαλικοί εστέρες
            
            Οι ακόλουθες ουσίες ή τα παρασκευάσματα δεν περιέχονται σε συγκεντρώσεις άνω του 0,10 % (κατά βάρος) σε μελάνες, βαφές, μελάνες εκτυπωτών (τόνερ), κόλλες ή καθαριστικούς παράγοντες που χρησιμοποιούνται κατά τη διεργασία εκτύπωσης ή σε σχετικές επιμέρους διεργασίες για την παραγωγή του εκτυπωμένου χαρτιού, των χαρτικών ή των χάρτινων σακουλών αγορών:
            
                        —
                     
                     
                        αιθοξυαλκυλοφαινόλες και τα παράγωγά τους που είναι δυνατόν να διασπαστούν προς αλκυλοφαινόλες,
                     
                  
                        —
                     
                     
                        αλογονούχοι διαλύτες οι οποίοι, κατά τον χρόνο υποβολής της αίτησης, κατατάσσονται σε οποιαδήποτε από τις τάξεις επικινδυνότητας που απαριθμούνται στο σημείο 2.2,
                     
                  
                        —
                     
                     
                        φθαλικοί εστέρες οι οποίοι, κατά τον χρόνο υποβολής της αίτησης, έχουν καταταχθεί σε τάξεις επικινδυνότητας τοξικότητας στην αναπαραγωγή (κατηγορίας 1A, 1B ή 2) και στους οποίους έχει αποδοθεί ένας ή περισσότεροι από τους ακόλουθους σχετικούς κωδικούς δηλώσεων επικινδυνότητας: H360F, H360D, H360FD, H360Fd, H360Df, H361, H361f, H361d, H361fd ή H362 σύμφωνα με τον κανονισμό (ΕΚ) αριθ. 1272/2008.
                     
                  
               
                  Εκτίμηση και εξακρίβωση:
               Ο αιτών υποβάλλει δελτία δεδομένων ασφαλείας και δηλώσεις του ή των προμηθευτών των χημικών προϊόντων, στις οποίες βεβαιώνεται ότι στα εν λόγω προϊόντα δεν υπάρχουν αιθοξυαλκυλοφαινόλες ή άλλα παράγωγα αλκυλοφαινολών, αλογονούχοι διαλύτες ή σχετικοί φθαλικοί εστέρες σε ποσότητες που υπερβαίνουν το 0,10 % (κατά βάρος).
            
            2.6.   Περαιτέρω περιορισμοί που εφαρμόζονται σε τυπογραφικές μελάνες, μελάνες εκτυπωτών (τόνερ) και βερνίκια
            
            
                        
                           Σημείωση
                        
                     
                     
                        :
                     
                     
                        για τους σκοπούς του παρόντος κριτηρίου και εφόσον δεν ορίζεται διαφορετικά, οι περιορισμοί ισοδυναμούν με απουσία της επικίνδυνης ουσίας ή του μείγματος ή παρουσία της σε συγκεντρώσεις που δεν υπερβαίνουν το 0,10 % (κατά βάρος) στη σύνθεση της μελάνης, της μελάνης εκτυπωτή (τόνερ) ή του βερνικιού.
                     
                  Οι ακόλουθοι περιορισμοί εφαρμόζονται για όλες τις ουσίες ή τα μείγματα που χρησιμοποιούνται σε τυπογραφικές μελάνες, μελάνες εκτυπωτών (τόνερ) και βερνίκια που προορίζονται για χρήση στη διεργασία ή τις επιμέρους διεργασίες εκτύπωσης για την παραγωγή εκτυπωμένου χαρτιού, χαρτικών ή χάρτινων σακουλών αγορών που φέρουν το οικολογικό σήμα της ΕΕ:
            
                        —
                     
                     
                        δεν χρησιμοποιούνται ουσίες ή μείγματα που κατατάσσονται σε τάξεις επικινδυνότητας καρκινογένεσης, μεταλλαξιγένεσης και/ή τοξικότητας στην αναπαραγωγή (κατηγορίας 1A, 1B ή 2) και στις οποίες/οποία έχουν αποδοθεί ένας ή περισσότεροι από τους ακόλουθους κωδικούς δηλώσεων επικινδυνότητας: H340, H350, H350i, H360, H360F, H360D, H360FD, H360Fd, H360Df,
                     
                  
                        —
                     
                     
                        δεν χρησιμοποιούνται ουσίες ή μείγματα που κατατάσσονται σε τάξεις επικινδυνότητας οξείας τοξικότητας (από του στόματος, διά του δέρματος, διά της εισπνοής) (κατηγορίας 1 ή 2) και στις οποίες/οποία έχουν αποδοθεί ένας ή περισσότεροι από τους ακόλουθους κωδικούς δηλώσεων επικινδυνότητας: H300, H310, H330,
                     
                  
                        —
                     
                     
                        δεν χρησιμοποιούνται ουσίες ή μείγματα που κατατάσσονται σε τάξεις επικινδυνότητας οξείας τοξικότητας (από του στόματος, διά του δέρματος) (κατηγορίας 3) και στις οποίες/οποία έχουν αποδοθεί ένας ή περισσότεροι από τους ακόλουθους κωδικούς δηλώσεων επικινδυνότητας: H301, H311,
                     
                  
                        —
                     
                     
                        δεν χρησιμοποιούνται ουσίες ή μείγματα που κατατάσσονται σε τάξεις επικινδυνότητας ειδικής τοξικότητας στα όργανα-στόχους (εφάπαξ ή επαναλαμβανόμενης έκθεσης) (κατηγορίας 1) και στις οποίες/οποία έχουν αποδοθεί ένας ή περισσότεροι από τους ακόλουθους κωδικούς δηλώσεων επικινδυνότητας: H370, H372,
                     
                  
                        —
                     
                     
                        δεν χρησιμοποιούνται πιγμέντα ή πρόσθετα με βάση το αντιμόνιο, το αρσενικό, το κάδμιο, το χρώμιο(VI), τον μόλυβδο, τον υδράργυρο ή το σελήνιο, το κοβάλτιο ή ενώσεις αυτών, ενώ επιτρέπεται να υπάρχουν μόνο ίχνη των εν λόγω μετάλλων σε αναλογία έως 0,010 % κατά βάρος (κατά βάρος),
                     
                  
                        —
                     
                     
                        δεν χρησιμοποιούνται αζωχρώματα που ενδέχεται να απελευθερώνουν, με αναγωγική διάσπαση μιας ή περισσότερων αζωομάδων, μία ή περισσότερες από τις αρωματικές αμίνες που απαριθμούνται στο προσάρτημα 8 της εγγραφής 43 του παραρτήματος XVII του κανονισμού (ΕΚ) αριθ. 1907/2006 (βλέπε ενδεικτικό κατάλογο στο προσάρτημα I του εν λόγω παραρτήματος),
                     
                  
                        —
                     
                     
                        δεν χρησιμοποιούνται οι ακόλουθοι διαλύτες: 2-μεθοξυαιθανόλη, 2-αιθοξυαιθανόλη, οξικός 2-μεθοξυαιθυλεστέρας, οξικός 2-αιθοξυαιθυλεστέρας, 2-νιτροπροπάνιο και μεθανόλη,
                     
                  
                        —
                     
                     
                        δεν χρησιμοποιούνται οι ακόλουθοι πλαστικοποιητές: χλωριωμένα ναφθαλίνια, χλωριωμένες παραφίνες, φωσφορικό μονοκρεζύλιο, φωσφορικό τρικρεζύλιο και διφαινυλοφωσφορικό μονοκρεζύλιο,
                     
                  
                        —
                     
                     
                        δεν χρησιμοποιούνται το διαμινοστιλβένιο και τα παράγωγά του, 2,4-διμεθυλο-6-tert-βουτυλοφαινόλη, 4,4′-δις(διμεθυλαμινο)βενζοφαινόνη (κετόνη του Michler) και εξαχλωροκυκλοεξάνιο.
                     
                  
               Εκτίμηση και εξακρίβωση:
               Ο αιτών υποβάλλει κατάλογο όλων των τυπογραφικών μελανών και των συναφών προϊόντων που χρησιμοποιούνται στην παραγωγή εκτυπωμένου χαρτιού, χαρτικών ή χάρτινων σακουλών αγορών που φέρουν το οικολογικό σήμα της ΕΕ, μαζί με δελτίο δεδομένων ασφαλείας και δήλωση του προμηθευτή/παραγωγού κάθε προϊόντος, η οποία να βεβαιώνει τη συμμόρφωση με το παρόν κριτήριο για κάθε τυπογραφική μελάνη, μελάνη εκτυπωτή και βερνίκι.
            
            2.7.   Ανάκτηση τολουολίου από βαθυτυπία
            
            Για κάθε διεργασία βαθυτυπίας που χρησιμοποιείται για την παραγωγή εκτυπωμένου χαρτιού, χαρτικών ή χάρτινων σακουλών αγορών που φέρουν το οικολογικό σήμα της ΕΕ πρέπει να εφαρμόζεται σύστημα ανάκτησης διαλυτών βάσει του οποίου να μπορεί να καταδειχθεί αποτελεσματικότητα ανάκτησης τολουολίου τουλάχιστον 97 %.
            
               Εκτίμηση και εξακρίβωση:
               Ο αιτών υποβάλλει δήλωση συμμόρφωσης με το παρόν κριτήριο, συνοδευόμενη από περιγραφή του συστήματος ανάκτησης διαλυτών και ισοζύγιο μάζας τολουολίου που καταδεικνύει ανάκτηση τουλάχιστον 97 % κατά το πιο πρόσφατο πλήρες ημερολογιακό έτος. Σε περίπτωση νέων ή ανακαινισμένων εγκαταστάσεων παραγωγής, οι υπολογισμοί βασίζονται σε 3 τουλάχιστον μήνες αντιπροσωπευτικής λειτουργίας της μονάδας.
            
            
               Κριτήριο 3 — Ανακυκλωσιμότητα
            
            3.1.   Δυνατότητα αφαίρεσης των μη χάρτινων μερών
            
            Τα μη χάρτινα μέρη χαρτικών, όπως μεταλλικές ράβδοι ή πλαστικά καλύμματα, αφαιρούνται εύκολα ώστε να διασφαλίζεται ότι τα εν λόγω κατασκευαστικά στοιχεία δεν παρεμποδίζουν τη διαδικασία ανακύκλωσης. Τα μη χάρτινα στοιχεία μικρού μεγέθους, όπως οι βελόνες συρραφής ή οι θυρίδες των φακέλων, εξαιρούνται από την εν λόγω απαίτηση.
            
               Εκτίμηση και εξακρίβωση:
               Ο αιτών υποβάλλει δήλωση συμμόρφωσης με το παρόν κριτήριο, τεκμηριωμένη με τουλάχιστον ένα από τα ακόλουθα έγγραφα: δήλωση που εκδίδει κατασκευαστής ή σχεδιαστής προϊόντος, εταιρεία συλλογής χαρτιού, εταιρεία ανακύκλωσης ή ανάλογος οργανισμός. Η δήλωση τεκμηριώνεται από κατάλογο των μη χάρτινων υλικών σε ένα προϊόν.
            
            3.2.   Δυνατότητα αναπολτοποίησης
            
            Το προϊόν πρέπει να είναι κατάλληλο για αναπολτοποίηση.
            Δεν χρησιμοποιούνται ενισχυτικά αντοχής έπειτα από διαβροχή, με εξαίρεση τις χάρτινες σακούλες αγορών και το χαρτί περιτυλίγματος, όπου μπορούν να χρησιμοποιούνται εφόσον μπορεί να αποδειχθεί η δυνατότητα αναπολτοποίησης του προϊόντος.
            Πολύστρωση, περιλαμβανομένου του πολυαιθυλενίου και/ή του πολυπροπυλενίου, χρησιμοποιείται μόνο για την ενίσχυση της ανθεκτικότητας των προϊόντων με διάρκεια ζωής τουλάχιστον 1 έτους. Σε αυτά περιλαμβάνονται βιβλία, ντοσιέ/κλασέρ, τετράδια, ημερολόγια, σημειωματάρια και προσωπικά ημερολόγια. Δεν χρησιμοποιείται πολύστρωση σε περιοδικά ποικίλης ύλης, χάρτινες σακούλες αγορών ή χαρτί περιτυλίγματος. Διπλή πολύστρωση δεν χρησιμοποιείται σε κανένα προϊόν.
            
               Εκτίμηση και εξακρίβωση:
               Ο αιτών υποβάλλει δήλωση συμμόρφωσης με το κριτήριο, συνοδευόμενη από την ακόλουθη τεκμηρίωση.
            
            
               Για εκτυπωμένο χαρτί και χαρτικά, ο αιτών δηλώνει ότι δεν χρησιμοποιούνται ενισχυτικά αντοχής έπειτα από διαβροχή.
            
            
               Για χάρτινες σακούλες αγορών και χαρτί περιτυλίγματος, ο αιτών υποβάλλει δήλωση σχετικά με τη μη χρήση ενισχυτικών αντοχής έπειτα από διαβροχή. Διαφορετικά, ο αιτών καταδεικνύει τη δυνατότητα αναπολτοποίησης του προϊόντος με βάση τα αποτελέσματα δοκιμών σύμφωνα με τη μέθοδο PTS-RH 021 ή το σύστημα αξιολόγησης ATICELCA 501 ή με μεθόδους ισοδύναμου προτύπου τις οποίες ο αρμόδιος φορέας αποδέχεται ως μεθόδους που παρέχουν δεδομένα ισοδύναμης επιστημονικής ποιότητας.
            
            
               Ο αιτών υποβάλλει δήλωση σχετικά με τη μη χρήση πολύστρωσης για εφημερίδες, περιοδικά ποικίλης ύλης, χάρτινες σακούλες αγορών, χαρτί περιτυλίγματος ή χαρτικά. Διαφορετικά, ο αιτών υποβάλλει τα αποτελέσματα δοκιμών σύμφωνα που αποδεικνύουν τη δυνατότητα αναπολτοποίησης σύμφωνα με τη μέθοδο PTS-RH 021 ή το σύστημα αξιολόγησης ATICELCA 501 ή με μεθόδους ισοδύναμου προτύπου, αποδεκτές από τον αρμόδιο φορέα.
            
            
               Για πολυστρωματικά προϊόντα, ο αιτών υποβάλλει δήλωση ότι δεν χρησιμοποιείται διπλή πολύστρωση.
            
            
               Εάν ένα μέρος του προϊόντος χαρτιού μπορεί εύκολα να αφαιρεθεί (λόγου χάριν, μια μεταλλική ράβδος κρεμαστού φακέλου αρχείου, ένα ένθετο περιοδικού ποικίλης ύλης ή ένα πλαστικό κάλυμμα ή επαναχρησιμοποιήσιμο κάλυμμα τετραδίου), η δοκιμή αναπολτοποίησης μπορεί να διεξαχθεί χωρίς το συγκεκριμένο κατασκευαστικό στοιχείο.
            
            3.3.   Δυνατότητα αφαίρεσης κόλλας
            
            Το παρόν κριτήριο εφαρμόζεται σε εκτυπωμένο χαρτί, χαρτικά και χάρτινες σακούλες αγορών.
            Πρέπει να αποδεικνύεται η συμμόρφωση με το παρόν κριτήριο για τις αυτοκόλλητες ετικέτες που αποτελούν τουλάχιστον το 0,50 % κ.β. του τελικού προϊόντος. Οι μη αυτοκόλλητες ετικέτες εξαιρούνται από την υποχρέωση συμμόρφωσης με τα κριτήρια.
            Εκτός εάν ορίζεται διαφορετικά, κόλλες μπορούν να χρησιμοποιούνται μόνο εάν μπορεί να αποδειχθεί η δυνατότητα αφαίρεσής τους με βαθμολογία τουλάχιστον 71 στον βαθμολογικό πίνακα αφαίρεσης κόλλας του Ευρωπαϊκού Συμβουλίου Ανακυκλωμένου Χαρτιού (EPRC).
            Επιστρώσεις κόλλας ευαίσθητης στην πίεση χρησιμοποιούνται μόνον εάν μπορεί να αποδειχθεί η δυνατότητα αφαίρεσής τους με τουλάχιστον μια θετική βαθμολογία σύμφωνα με τον βαθμολογικό πίνακα αφαίρεσης κόλλας του Ευρωπαϊκού Συμβουλίου Ανακυκλωμένου Χαρτιού (EPRC).
            Οι κόλλες με υδατική βάση εξαιρούνται από την υποχρέωση συμμόρφωσης με αυτή την απαίτηση.
            
               Εκτίμηση και εξακρίβωση:
               Ο αιτών υποβάλλει δήλωση συμμόρφωσης με τον βαθμολογικό πίνακα αφαίρεσης κόλλας, σύμφωνα με τις κατευθυντήριες γραμμές του Ευρωπαϊκού Συμβουλίου Ανακυκλωμένου Χαρτιού (EPRC). Η δήλωση τεκμηριώνεται με αποτελέσματα δοκιμών δυνατότητας αφαίρεσης κόλλας σύμφωνα με τη μέθοδο INGEDE 12, ή μεθόδους ισοδύναμου προτύπου τις οποίες ο αρμόδιος φορέας αναγνωρίζει ως μεθόδους που παρέχουν δεδομένα ισοδύναμης επιστημονικής ποιότητας.
            
            
               Για κόλλες με υδατική βάση, ο παρασκευαστής της κόλλας υποβάλλει δήλωση με την οποία βεβαιώνει ότι η κόλλα είναι υδατικής βάσης. Δελτίο δεδομένων ασφαλείας γίνεται αποδεκτό ως απόδειξη συμμόρφωσης μόνο εφόσον αναφέρεται σε αυτό ότι η κόλλα που χρησιμοποιείται στο προϊόν είναι υδατικής βάσης.
            
            
               Οι εφαρμογές κόλλας που απαριθμούνται στο παράρτημα «Εκτίμηση της ανακυκλωσιμότητας εκτυπωμένων προϊόντων, Βαθμολογικός πίνακας για τη δυνατότητα αφαίρεσης των εφαρμογών κόλλας» θεωρείται ότι συμμορφώνονται με την απαίτηση.
            
            3.4.   Απομελανωσιμότητα
            
            Το παρόν κριτήριο εφαρμόζεται σε εκτυπωμένο χαρτί και φακέλους με βάση λευκό χαρτί.
            Αποδεικνύεται η απομελανωσιμότητα.
            Το εκτυπωμένο προϊόν θεωρείται ότι συμμορφώνεται με την απαίτηση εάν όλες οι αναλυόμενες επιμέρους παράμετροι έχουν θετική βαθμολογία και η τελική βαθμολογία είναι τουλάχιστον 51 στον βαθμολογικό πίνακα απομελανωσιμότητας EPRC, η ανάλογο. Οι φάκελοι εξαιρούνται από την υποχρέωση διενέργειας δοκιμής απομελανωσιμότητας.
            Όσον αφορά τους φακέλους, εσωτερική εκτύπωση χρησιμοποιείται μόνο για λόγους απορρήτου και σε φακέλους που αποτελούνται από χαρτί με βάρος μικρότερο από 135 g/m2, ή με επίπεδο αδιαφάνειας μικρότερο από 98 %. Η εσωτερική εκτυπωμένη επιφάνεια δεν υπερβαίνει το 80 % της συνολικής εσωτερικής επιφάνειας, μείον την περιοχή της κόλλας, και εκτυπώνεται με ανοιχτές χρωματικές αποχρώσεις.
            
               Εκτίμηση και εξακρίβωση:
               Ο αιτών ή ο παρασκευαστής μελάνης υποβάλλει δήλωση συμμόρφωσης με τις βαθμολογίες απομελανωσιμότητας, σύμφωνα με τις κατευθυντήριες γραμμές του Ευρωπαϊκού Συμβουλίου Ανακυκλωμένου Χαρτιού (EPRC). Η δήλωση τεκμηριώνεται με αποτελέσματα δοκιμών απομελάνωσης σύμφωνα με τη μέθοδο INGEDE 11, ή μεθόδους ισοδύναμου προτύπου τις οποίες ο αρμόδιος φορέας αναγνωρίζει ως μεθόδους που παρέχουν δεδομένα ισοδύναμης επιστημονικής ποιότητας.
            
            
               Όσον αφορά τους φακέλους, ο αιτών υποβάλλει δήλωση συμμόρφωσης με την απαίτηση, τεκμηριωμένη με προδιαγραφές του βάρους/m2 του χρησιμοποιούμενου χαρτιού, σύμφωνα με το πρότυπο UNE-EN ISO 536, ή της αδιαφάνειας, σύμφωνα με το πρότυπο ISO 2471, το χρώμα της τυπογραφικής μελάνης και το ποσοστό (%) τυχόν μοτίβου εσωτερικής εκτύπωσης.
            
            
               Οι τεχνολογίες εκτύπωσης και οι συνδυασμοί υλικών που απαριθμούνται στο παράρτημα «Εκτίμηση της ανακυκλωσιμότητας του εκτυπωμένου προϊόντος, Βαθμολογία απομελανωσιμότητας» θεωρείται ότι συμμορφώνονται με τις απαιτήσεις.
            
            
               Πρέπει να διενεργούνται δοκιμές των τεχνολογιών εκτύπωσης ή των μελανών στους τύπους χαρτιού που χρησιμοποιούνται για το προϊόν.
               Το πιστοποιητικό δοκιμών μπορεί να χρησιμοποιείται για εκτυπώσεις με την ίδια μελάνη στον ίδιο τύπο υποστρώματος, εφόσον η κάλυψη της μελάνης είναι ίση ή μικρότερη απ’ ό,τι στο προϊόν που υποβάλλεται σε δοκιμές.
            
            
               Κριτήριο 4 — Εκπομπές
            
            4.1.   Εκπομπές από βαθυτυπία στα ύδατα
            
            Η ειδική ποσότητα Cr και Cu στο σημείο αποβολής δεν πρέπει να υπερβαίνει, αντίστοιχα, τα 20 mg ανά m2 και τα 200 mg ανά m2 του εμβαδού του εκτυπωτικού κυλίνδρου που χρησιμοποιείται στο πιεστήριο.
            
               Εκτίμηση και εξακρίβωση:
               Οι απορρίψεις Cr και Cu ελέγχονται στα τυπογραφεία βαθυτυπίας μετά την επεξεργασία και ακριβώς πριν από την απόρριψη. Τουλάχιστον κάθε 3 μήνες λαμβάνεται αντιπροσωπευτικό σύνθετο δείγμα των απορρίψεων Cr και Cu. Τουλάχιστον μία φορά ετησίως εκτελείται αναλυτική δοκιμή στο σύνθετο δείγμα από διαπιστευμένο εργαστήριο, για τον προσδιορισμό της περιεκτικότητας σε Cr και Cu, σύμφωνα με το πρότυπο EN ISO 11885 ή μεθόδους ισοδύναμου προτύπου τις οποίες ο αρμόδιος φορέας αναγνωρίζει ως μεθόδους που παρέχουν δεδομένα ισοδύναμης επιστημονικής ποιότητας.
            
            
               Η συμμόρφωση με το παρόν κριτήριο αξιολογείται με διαίρεση της περιεκτικότητας σε Cr και Cu, όπως αυτή προσδιορίζεται με την ετήσια αναλυτική δοκιμή, διά του εμβαδού του κυλίνδρου που χρησιμοποιείται στο πιεστήριο κατά την εκτύπωση. Το εμβαδόν του κυλίνδρου που χρησιμοποιείται στο πιεστήριο κατά την εκτύπωση υπολογίζεται με πολλαπλασιασμό του εμβαδού του κυλίνδρου (= 2πrL, όπου r η ακτίνα και L το μήκος του κυλίνδρου) επί το πλήθος των εκτυπώσεων κατά τη διάρκεια ενός έτους (= πλήθος των διαφόρων εκτυπωτικών εργασιών).
            
            4.2.   Εκπομπές από εγκαταστάσεις που καλύπτονται από την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου (8)
               ή ισοδύναμες εγκαταστάσεις
            
            Οι ακόλουθες απαιτήσεις εφαρμόζονται σε διεργασίες εκτύπωσης που καλύπτονται από τα παραρτήματα I και VII της οδηγίας 2010/75/ΕΕ ή σε ανάλογες διεργασίες εκτύπωσης εκτός της ΕΕ που πληρούν τις προδιαγραφές των παραρτημάτων I και VII της οδηγίας 2010/75/ΕΕ.
            4.2 (α)   Εκπομπές πτητικών οργανικών ενώσεων (ΠΟΕ) και χρωμίου(VI) από εκδοτική βαθυτυπία
            
            Οι διαφεύγουσες εκπομπές ΠΟΕ, όπως υπολογίζονται βάσει του ισοζυγίου μάζας διαλυτών, θα πρέπει να μην υπερβαίνουν το 2,0 % των χρησιμοποιούμενων διαλυτών και ο TVOC (9) απόβλητων απαερίων πρέπει να μην υπερβαίνει τα 16,0 mg C/Nm3.
            Οι ατμοσφαιρικές εκπομπές Cr(VI) δεν υπερβαίνουν τα 15,0 mg/τόνο χαρτιού. Έχει εγκατασταθεί εξοπλισμός μείωσης των ατμοσφαιρικών εκπομπών.
            4.2 (β)   Εκπομπές πτητικών οργανικών ενώσεων (ΠΟΕ) από θερμή συνεχή εκτύπωση όφσετ
            
            Οι ολικές εκπομπές ΠΟΕ, όπως υπολογίζονται βάσει του ισοζυγίου μάζας διαλυτών, δεν θα πρέπει να υπερβαίνουν τα 0,03 kg ΠΟΕ ανά kg χρησιμοποιούμενης μελάνης· εναλλακτικά, οι διαφεύγουσες εκπομπές ΠΟΕ, όπως υπολογίζονται βάσει του ισοζυγίου μάζας διαλυτών, θα πρέπει να μην υπερβαίνουν το 8% των χρησιμοποιούμενων διαλυτών και οι εκπομπές TVOC σε απόβλητα απαέρια δεν θα πρέπει να υπερβαίνουν τα 12,0 mg C/Nm3.
            4.2 (γ)   Εκπομπή πτητικών οργανικών ενώσεων (ΠΟΕ) από φλεξογραφία και μη εκδοτική βαθυτυπία
            
            Οι ολικές εκπομπές ΠΟΕ, όπως υπολογίζονται βάσει του ισοζυγίου μάζας διαλυτών, δεν θα πρέπει να υπερβαίνουν τα 0,24 kg ΠΟΕ ανά kg χρησιμοποιούμενης μελάνης· εναλλακτικά, οι διαφεύγουσες εκπομπές ΠΟΕ, όπως υπολογίζονται βάσει του ισοζυγίου μάζας διαλυτών, θα πρέπει να μην υπερβαίνουν το 9,6% των χρησιμοποιούμενων διαλυτών και οι εκπομπές TVOC σε απόβλητα απαέρια δεν θα πρέπει να υπερβαίνουν τα 16,0 mg C/Nm3.
            
               Εκτίμηση και εξακρίβωση:
               Ο αιτών υποβάλλει λεπτομερείς υπολογισμούς και δεδομένα δοκιμών που αποδεικνύουν τη συμμόρφωση με το παρόν κριτήριο, καθώς και σχετική τεκμηρίωση.
            
            
               Για τις ολικές ή τις διαφεύγουσες εκπομπές ΠΟΕ, ανάλογα με την περίπτωση, ο υπολογισμός του ισοζυγίου μάζας διαλυτών βασίζεται στην παραγωγή ενός δωδεκαμήνου λειτουργίας. Το ισοζύγιο μάζας διαλυτών πρέπει να συνάδει με τον ορισμό που παρέχεται στο μέρος 7 παράγραφος 2 του παραρτήματος VII της οδηγίας 2010/75/ΕΕ. Σε περίπτωση νέων ή ανακαινισμένων εγκαταστάσεων παραγωγής, οι υπολογισμοί βασίζονται σε 3 τουλάχιστον μήνες αντιπροσωπευτικής λειτουργίας της μονάδας.
            
            
               Ο αιτών ή ο προμηθευτής των χημικών προϊόντων υποβάλλει δήλωση σχετικά με την περιεκτικότητα των μελανών, των μέσων πλύσης, των διαλυμάτων ύγρανσης ή άλλων ανάλογων χημικών προϊόντων σε ΠΟΕ.
            
            
               Το ισοζύγιο μάζας διαλυτών υπολογίζεται σε ετήσια βάση. Ένα αρμόδιο μέλος του προσωπικού πραγματοποιεί γραπτή αξιολόγηση. Η αξιολόγηση παρέχεται στον αρμόδιο φορέα, εφόσον το ζητήσει.
            
            
               Για την παρακολούθηση των ολικών ατμοσφαιρικών εκπομπών TVOC σε απόβλητα απαέρια, οποιαδήποτε καπνοδόχος με φορτίο TVOC έως 10 kg C/h θα πρέπει να παρακολουθείται τουλάχιστον μια φορά ετησίως, σύμφωνα με το πρότυπο EN 12619 ή ισοδύναμο. Στην περίπτωση φορτίου TVOC μικρότερου από 0,1 kg C/h (ως ετήσιου μέσου όρου) ή στην περίπτωση σταθερού φορτίου TVOC, χωρίς μέτρα μείωσης, μικρότερου από 0,3 kg C/h, η συχνότητα παρακολούθησης μπορεί να μειωθεί σε μία φορά κάθε 3 έτη ή η μέτρηση μπορεί να αντικατασταθεί από υπολογισμό υπό την προϋπόθεση ότι αυτός διασφαλίζει την παροχή δεδομένων ισοδύναμης επιστημονικής ποιότητας.
            
            
               Για κάθε καπνοδόχο με φορτίο TVOC ίσο ή μεγαλύτερο από 10 kg C/h, η παρακολούθηση πρέπει να είναι συνεχής, σύμφωνα με τα πρότυπα EN 15267-1, EN 15267-2, EN 15267-3 και EN 14181. Για συνεχή μέτρηση, τα δεδομένα αντιπροσωπεύουν τον ημερήσιο μέσο όρο στη διάρκεια μιας ημέρας με βάση έγκυρους ωριαίους ή ημιωριαίους μέσους όρους.
            
            
               Προσδιορίζεται η καταστροφή των ΠΟΕ στο σύστημα μείωσης των εκπομπών (π.χ. θερμική οξείδωση, αναρρόφηση από ενεργό άνθρακα), με συχνότητα τουλάχιστον κάθε τρία έτη, με συνδυασμένες μετρήσεις της συγκέντρωσης ΠΟΕ σε ακαθάριστο αέριο και σε καθαρό αέριο.
            
            
               Τα δεδομένα μέτρησης των απόβλητων απαερίων καταχωρίζονται και είναι διαθέσιμα κατόπιν αιτήματος του αρμόδιου φορέα.
            
            
               Ο αιτών υποβάλλει περιγραφή του εγκατεστημένου συστήματος, συνοδευόμενη από τεκμηρίωση σχετικά με τον έλεγχο και την παρακολούθηση των εκπομπών Cr(VI). Η τεκμηρίωση αυτή περιλαμβάνει τα αποτελέσματα δοκιμών που αφορούν τη μείωση των ατμοσφαιρικών εκπομπών Cr(VI).
            
            4.3.   Εκπομπή ΠΟΕ από διεργασίες εκτύπωσης που δεν καλύπτονται από την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου
            
            Οι ακόλουθες απαιτήσεις εφαρμόζονται σε διεργασίες εκτύπωσης που δεν καλύπτονται από το παράρτημα I ή το παράρτημα VII μέρος 2 της οδηγίας 2010/75/ΕΕ ή σε ανάλογες διεργασίες εκτύπωσης εκτός της ΕΕ που δεν πληρούν τις προδιαγραφές των παραρτημάτων I και VII της οδηγίας 2010/75/ΕΕ.
            Οι ολικές εκπομπές ΠΟΕ, όπως υπολογίζονται βάσει του ισοζυγίου μάζας διαλυτών, δεν θα πρέπει να υπερβαίνουν:
            
                        —
                     
                     
                        τα 4,5 kg ΠΟΕ/τόνο χαρτιού για επίπεδη εκτύπωση όφσετ,
                     
                  
                        —
                     
                     
                        το 1,0 kg ΠΟΕ/τόνο χαρτιού για ψηφιακή εκτύπωση,
                     
                  
                        —
                     
                     
                        τα 2,0 kg ΠΟΕ/τόνο χαρτιού για θερμή συνεχή εκτύπωση όφσετ,
                     
                  
                        —
                     
                     
                        τα 2,5 kg ΠΟΕ/τόνο χαρτιού για ψυχρή συνεχή εκτύπωση όφσετ,
                     
                  
                        —
                     
                     
                        τα 3,0 kg ΠΟΕ/τόνο χαρτιού για άλλες μονάδες βαθυτυπίας, φλεξογραφίας, περιστροφικής μεταξοτυπίας, πολύστρωσης ή βερνικώματος.
                     
                  Εναλλακτικά, σε περίπτωση που εφαρμόζεται επεξεργασία εκπεμπόμενων απαερίων, οι διαφεύγουσες εκπομπές ΠΟΕ, όπως υπολογίζονται βάσει του ισοζυγίου μάζας διαλυτών, θα πρέπει να μην υπερβαίνουν το 10 % των χρησιμοποιούμενων διαλυτών και οι εκπομπές TVOC στα απόβλητα απαέρια δεν θα πρέπει να υπερβαίνουν τα 20 mg C/Nm3.
            Η διαχείριση των πτητικών διαλυτών από τη διεργασία ξήρανσης της θερμής εκτύπωσης όφσετ, της βαθυτυπίας και της φλεξογραφίας πραγματοποιείται με ανάκτηση διαλυτών ή θερμική επεξεργασία ή οποιοδήποτε ανάλογο σύστημα, π.χ. υποκατάσταση με μελάνες υδατικής βάσης.
            
               Εκτίμηση και εξακρίβωση:
               Ο αιτών υποβάλλει περιγραφή του εγκατεστημένου συστήματος, συνοδευόμενη από τεκμηρίωση και αποτελέσματα δοκιμών σχετικά με τον έλεγχο και την παρακολούθηση των ατμοσφαιρικών εκπομπών.
            
            
               Για τις ολικές ή τις διαφεύγουσες εκπομπές ΠΟΕ, ανάλογα με την περίπτωση, ο υπολογισμός του ισοζυγίου μάζας διαλυτών βασίζεται στην παραγωγή ενός δωδεκαμήνου λειτουργίας. Το ισοζύγιο μάζας διαλυτών πρέπει να συνάδει με τον ορισμό που παρέχεται στο μέρος 7 παράγραφος 2 του παραρτήματος VII της οδηγίας 2010/75/ΕΕ. Για την κατανομή των εκπομπών ΠΟΕ στη μάζα χαρτιού πρέπει να υπολογίζονται όλες οι εκτυπωνόμενες επιφάνειες. Σε περίπτωση νέων ή ανακαινισμένων εγκαταστάσεων παραγωγής, οι υπολογισμοί βασίζονται σε 3 τουλάχιστον μήνες αντιπροσωπευτικής λειτουργίας της μονάδας.
            
            
               Για την παρακολούθηση των ατμοσφαιρικών εκπομπών TVOC σε απόβλητα απαέρια, οποιαδήποτε καπνοδόχος με φορτίο TVOC έως 10 kg C/h θα πρέπει να παρακολουθείται τουλάχιστον μια φορά ετησίως, σύμφωνα με το πρότυπο EN 12619 ή ισοδύναμο. Στην περίπτωση φορτίου TVOC μικρότερου από 0,1 kg C/h (ως ετήσιου μέσου όρου) ή στην περίπτωση σταθερού φορτίου TVOC, χωρίς μέτρα μείωσης, μικρότερου από 0,3 kg C/h, η συχνότητα παρακολούθησης μπορεί να μειωθεί σε μία φορά κάθε 3 έτη ή η μέτρηση μπορεί να αντικατασταθεί από υπολογισμό υπό την προϋπόθεση ότι αυτός διασφαλίζει την παροχή δεδομένων ισοδύναμης επιστημονικής ποιότητας.
            
            
               Ο αιτών ή ο προμηθευτής των χημικών προϊόντων υποβάλλει δήλωση σχετικά με την περιεκτικότητα των μελανών, των μέσων πλύσης, των διαλυμάτων ύγρανσης ή άλλων ανάλογων χημικών προϊόντων σε ΠΟΕ.
            
            
               Κριτήριο 5 – Απόβλητα
            
            5.1.   Σύστημα διαχείρισης αποβλήτων
            
            Στις εγκαταστάσεις κατασκευής του προϊόντος εφαρμόζεται σύστημα διαχείρισης των αποβλήτων, στο πλαίσιο του οποίου λαμβάνονται υπόψη και τεκμηριώνονται τα μέτρα που εφαρμόζονται για τη μείωση των στερεών και υγρών αποβλήτων, συμπεριλαμβανομένων των απορριμμάτων χαρτιού και των αποβλήτων μελανών, καθαριστικών παραγόντων και διαλυμάτων ύγρανσης, όπως ορίζονται από τις τοπικές ή εθνικές αρχές.
            Το σύστημα διαχείρισης αποβλήτων τεκμηριώνεται ή περιγράφεται λεπτομερώς, με πληροφορίες τουλάχιστον για τις ακόλουθες διαδικασίες:
            
                        —
                     
                     
                        χειρισμός, συλλογή και διαχωρισμός των ανακυκλώσιμων υλικών από τη ροή των αποβλήτων και αξιοποίηση αυτών των υλικών,
                     
                  
                        —
                     
                     
                        ανάκτηση υλικών για άλλες χρήσεις, όπως αποτέφρωση για την παραγωγή ατμού βιομηχανικών διεργασιών ή θερμότητας ή χρήση στη γεωργία,
                     
                  
                        —
                     
                     
                        χειρισμός, συλλογή, διαχωρισμός και τελική απόρριψη επικίνδυνων αποβλήτων, όπως καθορίζονται από τις αρμόδιες ρυθμιστικές αρχές — τοπικές και εθνικές,
                     
                  
                        —
                     
                     
                        γενικοί και επιμέρους στόχοι συνεχούς βελτίωσης σχετικά με τη μείωση της παραγωγής αποβλήτων και την αύξηση των ποσοστών επαναχρησιμοποίησης και ανακύκλωσης.
                     
                  
               Εκτίμηση και εξακρίβωση:
               Ο αιτών υποβάλλει δήλωση συμμόρφωσης με το παρόν κριτήριο, συνοδευόμενη από περιγραφή των διαδικασιών που εφαρμόζονται για τη διαχείριση των αποβλήτων. Ο αιτών υποβάλλει σχέδιο διαχείρισης αποβλήτων για καθεμία από τις σχετικές εγκαταστάσεις. Σε περίπτωση εξωτερικής ανάθεσης της διαχείρισης αποβλήτων, υποβάλλει και ο υπεργολάβος δήλωση συμμόρφωσης με το παρόν κριτήριο.
            
            
               Οι αιτούντες που είναι καταχωρισμένοι στο σύστημα οικολογικής διαχείρισης και οικολογικού ελέγχου της ΕΕ (EMAS) και/ή είναι πιστοποιημένοι σύμφωνα με το πρότυπο ISO 14001 θεωρείται ότι πληρούν το κριτήριο αυτό εάν:
            
            
                        1)
                     
                     
                        
                           η διαχείριση αποβλήτων για την ή τις εγκαταστάσεις παραγωγής τεκμηριώνεται στην περιβαλλοντική δήλωση EMAS της εταιρείας, ή
                        
                     
                  
                        2)
                     
                     
                        
                           η διαχείριση αποβλήτων εξετάζεται επαρκώς στην πιστοποίηση ISO 14001 για την ή τις εγκαταστάσεις παραγωγής.
                        
                     
                  5.2.   Χαρτί για ανακύκλωση από εγκαταστάσεις εκτύπωσης
            
            Το παρόν κριτήριο εφαρμόζεται σε εκτυπωμένο χαρτί. Η παραγόμενη ποσότητα απορριμμάτων χαρτιού «X» δεν υπερβαίνει τις τιμές που αναφέρονται στον ακόλουθο πίνακα:
            
                        Τυπογραφική μέθοδος
                     
                     
                        Μέγιστο ποσοστό απορριμμάτων χαρτιού (%)
                     
                  
                        Επίπεδη εκτύπωση όφσετ
                     
                     
                        23
                     
                  
                        Εκτύπωση εφημερίδων με ψυχροξηραινόμενες μελάνες
                     
                     
                        10
                     
                  
                        Εκτύπωση εντύπων προς συμπλήρωση, με ψυχροξηραινόμενες μελάνες
                     
                     
                        18
                     
                  
                        Περιστροφική εκτύπωση με ψυχροξηραινόμενες μελάνες (πλην εφημερίδων)
                     
                     
                        19
                     
                  
                        Περιστροφική εκτύπωση με θερμοξηραινόμενες μελάνες
                     
                     
                        21
                     
                  
                        Βαθυτυπία
                     
                     
                        15
                     
                  
                        Φλεξογραφία
                     
                     
                        17
                     
                  
                        Ψηφιακή εκτύπωση
                     
                     
                        10
                     
                  
                        Μεταξοτυπία
                     
                     
                        23
                     
                  όπου
            X = το πηλίκο της ετήσιας ποσότητας απορριμμάτων χαρτιού, σε κιλά, από την εκτύπωση του εντύπου που φέρει το οικολογικό σήμα (συμπεριλαμβανομένων των διεργασιών φινιρίσματος) διά της ετήσιας ποσότητας χαρτιού, σε τόνους, που αγοράζεται και χρησιμοποιείται για την παραγωγή του προϊόντος με οικολογική σήμανση.
            Εάν το τυπογραφείο αναλαμβάνει διεργασίες φινιρίσματος για λογαριασμό άλλου τυπογραφείου, δεν συνυπολογίζεται στο «Χ» η ποσότητα των απορριμμάτων χαρτιού από τις διεργασίες αυτές.
            Σε περίπτωση ανάθεσης των διεργασιών φινιρίσματος σε άλλη εταιρεία, η ποσότητα των απορριμμάτων χαρτιού από τις ανατιθέμενες σε τρίτους εργασίες λαμβάνεται υπόψη και δηλώνεται στον υπολογισμό της ποσότητας «Χ».
            
               Εκτίμηση και εξακρίβωση:
               Ο αιτών υποβάλλει περιγραφή του υπολογισμού της ποσότητας των απορριμμάτων χαρτιού, συνοδευόμενη από δήλωση του αναδόχου που τα συλλέγει από το τυπογραφείο. Αναφέρονται οι όροι εξωτερικής ανάθεσης εργασιών και οι υπολογισμοί της ποσότητας των απορριμμάτων χαρτιού που προκύπτουν από τις διεργασίες φινιρίσματος.
            
            
               Η περίοδος που καλύπτεται από τους υπολογισμούς βασίζεται στην παραγωγή ενός δωδεκαμήνου. Σε περίπτωση νέων ή ανακατασκευασμένων μονάδων παραγωγής, οι υπολογισμοί βασίζονται σε 45 τουλάχιστον συνεχόμενες ημέρες σταθερής λειτουργίας της μονάδας.
            
            
               Εάν ο υπολογισμός των ετήσιων τόνων απορριμμάτων χαρτιού κατά την εκτύπωση του εκτυπωμένου χαρτιού που φέρει το οικολογικό σήμα δεν είναι τεχνικά εφικτός, ο αιτών μπορεί να υποβάλλει υπολογισμούς σχετικά με τη συνολική ποσότητα χαρτιού για ανακύκλωση που παράγεται ετησίως στο τυπογραφείο.
            
            5.3.   Χαρτί για ανακύκλωση από εγκαταστάσεις παραγωγής χαρτικών και χάρτινων σακουλών αγορών
            
            Το παρόν κριτήριο αφορά χαρτικά και χάρτινες σακούλες αγορών. Η ποσότητα απορριμμάτων χαρτιού «Χ» δεν υπερβαίνει:
            
                        —
                     
                     
                        το 19 % για φακέλους,
                     
                  
                        —
                     
                     
                        το 15 % χαρτικά είδη γραφής, με εξαίρεση τα προσωπικά ημερολόγια,
                     
                  
                        —
                     
                     
                        το 20 % για προσωπικά ημερολόγια και χαρτικά αρχειοθέτησης με εκτύπωση στη μία πλευρά,
                     
                  
                        —
                     
                     
                        το 30 % για χαρτικά αρχειοθέτησης με εκτύπωση και στις δύο πλευρές,
                     
                  
                        —
                     
                     
                        το 11 % για χάρτινες σακούλες και χαρτί περιτυλίγματος,
                     
                  όπου
            X = η ετήσια ποσότητα απορριμμάτων χαρτιού, σε κιλά, που παράγεται κατά την κατασκευή του προϊόντος χαρτικών και χάρτινης σακούλας αγορών (συμπεριλαμβανομένων των διαδικασιών φινιρίσματος), διαιρούμενη με την ετήσια ποσότητα χαρτιού, σε τόνους, που αγοράστηκε και χρησιμοποιήθηκε για την παραγωγή του προϊόντος χαρτικών και χάρτινης σακούλας αγορών που φέρει οικολογικό σήμα.
            Εάν το τυπογραφείο αναλαμβάνει διεργασίες φινιρίσματος για λογαριασμό άλλου τυπογραφείου, δεν συνυπολογίζεται στο «Χ» η ποσότητα των απορριμμάτων χαρτιού από τις διεργασίες αυτές.
            Σε περίπτωση ανάθεσης των διεργασιών φινιρίσματος σε άλλη εταιρεία, η ποσότητα των απορριμμάτων χαρτιού από τις ανατιθέμενες σε τρίτους εργασίες λαμβάνεται υπόψη και δηλώνεται στον υπολογισμό της ποσότητας «Χ».
            
               Εκτίμηση και εξακρίβωση:
               Ο αιτών υποβάλλει περιγραφή του υπολογισμού της ποσότητας των απορριμμάτων χαρτιού, συνοδευόμενη από δήλωση του αναδόχου που τα συλλέγει από το τυπογραφείο. Αναφέρονται οι όροι εξωτερικής ανάθεσης εργασιών και οι υπολογισμοί της ποσότητας των απορριμμάτων χαρτιού που προκύπτουν από τις διεργασίες φινιρίσματος.
            
            
               Η περίοδος που καλύπτεται από τους υπολογισμούς βασίζεται στην παραγωγή ενός δωδεκαμήνου. Σε περίπτωση νέων ή ανακατασκευασμένων μονάδων παραγωγής, οι υπολογισμοί βασίζονται σε 45 τουλάχιστον συνεχόμενες ημέρες σταθερής λειτουργίας της μονάδας.
            
            
               Εάν ο υπολογισμός των ετήσιων τόνων απορριμμάτων χαρτιού κατά την παραγωγή προϊόντος χαρτικών ή χάρτινης σακούλας αγορών που φέρει το οικολογικό σήμα δεν είναι τεχνικά εφικτός, ο αιτών μπορεί να υποβάλλει υπολογισμούς σχετικά με τη συνολική ποσότητα χαρτιού για ανακύκλωση που παράγεται ετησίως στη μονάδα.
            
            
               Κριτήριο 6 – Χρήση ενέργειας
            
            Οι εγκαταστάσεις όπου κατασκευάζεται το προϊόν που φέρει το οικολογικό σήμα της ΕΕ εφαρμόζουν σύστημα διαχείρισης ενέργειας για όλες τις συσκευές που καταναλώνουν ενέργεια (περιλαμβανομένων των μηχανημάτων, του φωτισμού, του κλιματισμού και της ψύξης). Το σύστημα διαχείρισης ενέργειας περιλαμβάνει μέτρα για τη βελτίωση της ενεργειακής απόδοσης και περιλαμβάνει πληροφορίες τουλάχιστον για τις ακόλουθες διαδικασίες:
            
                        —
                     
                     
                        κατάρτιση και εφαρμογή σχεδίου συλλογής δεδομένων για την ενέργεια με σκοπό τον προσδιορισμό των κύριων αριθμητικών στοιχείων σχετικά με την ενέργεια,
                     
                  
                        —
                     
                     
                        ανάλυση της κατανάλωσης ενέργειας, που περιλαμβάνει κατάλογο των συστημάτων, των διεργασιών και των εγκαταστάσεων που καταναλώνουν ενέργεια,
                     
                  
                        —
                     
                     
                        προσδιορισμός των μέτρων που αποσκοπούν στην αποδοτικότερη χρήση της ενέργειας,
                     
                  
                        —
                     
                     
                        στόχοι διαρκούς βελτίωσης σχετικά με τη μείωση της κατανάλωσης ενέργειας.
                     
                  
               Εκτίμηση και εξακρίβωση:
               Ο αιτών υποβάλλει δήλωση συμμόρφωσης για την εγκατάσταση παραγωγής, τεκμηριωμένη με περιγραφή του συστήματος διαχείρισης ενέργειας.
            
            
               Ο αιτών που είναι πιστοποιημένος κατά ISO 50001, EN 16247
               ή ισοδύναμο πρότυπο/σύστημα θεωρείται ότι πληροί αυτή την απαίτηση.
            
            
               Ο αιτών που έχει καταχωριστεί στο EMAS θεωρείται ότι πληροί αυτή την απαίτηση, εφόσον η διαχείριση της ενέργειας στο πεδίο εφαρμογής του EMAS για την ή τις εγκαταστάσεις παραγωγής τεκμηριώνεται στην περιβαλλοντική δήλωση του EMAS.
            
            
               Ο αιτών που είναι πιστοποιημένος κατά ISO 14001 θεωρείται ότι πληροί το παρόν κριτήριο, εφόσον το σχέδιο διαχείρισης ενέργειας εξετάζεται επαρκώς στο πλαίσιο της πιστοποίησης κατά ISO 14001 για την εγκατάσταση παραγωγής.
            
            
               Οι στόχοι διαρκούς βελτίωσης σχετικά με τη μείωση της κατανάλωσης ενέργειας εφαρμόζονται σε ετήσια βάση. Αρμόδιο μέλος του προσωπικού διενεργεί γραπτή αξιολόγηση. Η αξιολόγηση παρέχεται στον αρμόδιο φορέα, εφόσον το ζητήσει.
            
            
               Κριτήριο 7 — Κατάρτιση
            
            Όλα τα σχετικά μέλη του προσωπικού που συμμετέχουν στην καθημερινή λειτουργία της εγκατάστασης παραγωγής λαμβάνουν τις γνώσεις που είναι απαραίτητες ώστε να διασφαλίζεται η συμμόρφωση με τις απαιτήσεις του οικολογικού σήματος και η διαρκής βελτίωση αυτών.
            
               Εκτίμηση και εξακρίβωση
               : Ο αιτών υποβάλλει δήλωση συμμόρφωσης με το παρόν κριτήριο, συνοδευόμενη από λεπτομερείς πληροφορίες σχετικά με το πρόγραμμα κατάρτισης και το περιεχόμενό του, και αναφέρει το είδος και τον χρόνο της κατάρτισης συγκεκριμένων μελών του προσωπικού. Ο αιτών καταθέτει επίσης στον αρμόδιο φορέα δείγμα του εκπαιδευτικού υλικού.
            
            
               Κριτήριο 8 — Καταλληλότητα προς χρήση
            
            Το προϊόν πρέπει να είναι κατάλληλο για τον σκοπό για τον οποίο πρόκειται να χρησιμοποιηθεί.
            
               Εκτίμηση και εξακρίβωση:
               Ο αιτών υποβάλλει δήλωση συμμόρφωσης με το παρόν κριτήριο, τεκμηριωμένη με τουλάχιστον ένα από τα ακόλουθα έγγραφα:
            
            
                        —
                     
                     
                        
                           επιστολή/έγγραφο/δηλώσεις που συντάσσουν οι πελάτες για συγκεκριμένο προϊόν, διά των οποίων βεβαιώνουν ότι το προϊόν ανταποκρίθηκε στις προδιαγραφές τους και λειτουργεί καλά στο πλαίσιο της σκοπούμενης εφαρμογής του,
                        
                     
                  
                        —
                     
                     
                        
                           αναλυτική περιγραφή της διαδικασίας διαχείρισης των παραπόνων πελατών,
                        
                     
                  
                        —
                     
                     
                        
                           τεκμηρίωση της πιστοποίησης ποιότητας, σύμφωνα με το πρότυπο ISO 9001 ή ισοδύναμο,
                        
                     
                  
                        —
                     
                     
                        τεκμηρίωση της ποιότητας του χαρτιού, σύμφωνα με το πρότυπο EN ISO/IEC 17050-1, το οποίο παρέχει γενικά κριτήρια για τη δήλωση συμμόρφωσης των προμηθευτών με τα πρότυπα.
                     
                  
               Κριτήριο 9 — Πληροφορίες επί του προϊόντος
            
            Στη χάρτινη σακούλα αγορών αναγράφονται οι ακόλουθες πληροφορίες:
            «Συνιστάται η επαναχρησιμοποίηση αυτής της σακούλας».
            Στο εκτυπωμένο χαρτί αναγράφονται οι ακόλουθες πληροφορίες:
            «Συνιστάται η συλλογή του μεταχειρισμένου χαρτιού για ανακύκλωση».
            
               Εκτίμηση και εξακρίβωση:
               Ο αιτών υποβάλλει δήλωση συμμόρφωσης με το παρόν κριτήριο, συνοδευόμενη από εικόνα του προϊόντος στην οποία αναγράφονται οι απαιτούμενες πληροφορίες.
            
            
               Κριτήριο 10 — Πληροφορίες που αναγράφονται επί του οικολογικού σήματος της ΕΕ
            
            Εάν χρησιμοποιείται το προαιρετικό σήμα με πλαίσιο κειμένου, πρέπει να περιλαμβάνει τις ακόλουθες τρεις δηλώσεις:
            
                        —
                     
                     
                        χαμηλές εκπομπές διεργασιών στον αέρα και στα ύδατα,
                     
                  
                        —
                     
                     
                        το προϊόν είναι ανακυκλώσιμο,
                     
                  
                        —
                     
                     
                        χρησιμοποιείται χαρτί με χαμηλές περιβαλλοντικές επιπτώσεις.
                     
                  Ο αιτών ακολουθεί τις οδηγίες σχετικά με την ορθή χρήση του λογότυπου του οικολογικού σήματος της ΕΕ που παρέχονται στις κατευθυντήριες γραμμές για το οικολογικό σήμα της ΕΕ:
            http://ec.europa.eu/environment/ecolabel/documents/logo_guidelines.pdf
            
               Εκτίμηση και εξακρίβωση:
               Ο αιτών υποβάλλει δήλωση συμμόρφωσης με το παρόν κριτήριο, η οποία υποστηρίζεται από υψηλής ανάλυσης εικόνα της συσκευασίας του προϊόντος στην οποία φαίνεται καθαρά το σήμα, ο αριθμός καταχώρισης/άδειας και, κατά περίπτωση, οι δηλώσεις που μπορούν να αναγράφονται μαζί με το σήμα.
            
            
               (1)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).
            
               (2)  Οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (ΕΕ L 334 της 17.12.2010, σ. 17).
            
               (3)  Απόφαση (ΕΕ) 2019/70 της Επιτροπής, της 11ης Ιανουαρίου 2019, για τον καθορισμό των κριτηρίων απονομής του οικολογικού σήματος της EE σε χαρτί γραφής και των κριτηρίων απονομής του οικολογικού σήματος της ΕΕ σε χαρτί υγείας-καθαριότητας και προϊόντα χαρτιού υγείας-καθαριότητας [κοινοποιηθείσα υπό τον αριθμό C(2019) 3] (ΕΕ L15 της 17.1.2019, σ. 27).
            
               (4)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
            
               (5)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).
            
               (6)  Ισχύει μόνο για χρησιμοποιούμενες συνθέσεις βαφής, χρωστικές ουσίες, προϊόντα φινιρίσματος επιφανειών και υλικά επίχρισης.
            
               (7)  Κανονισμός (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (ΕΕ L 167 της 27.6.2012, σ. 1).
            
               (8)  Οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (ΕΕ L 334 της 17.12.2010, σ. 17).
            
               (9)  Ολικός πτητικός οργανικός άνθρακας, εκφρασμένος ως C (στον αέρα).